title: Σύσταση του Συμβουλίου, της 8ης Ιουλίου 2014 , σχετικά με το εθνικό πρόγραμμα μεταρρυθμίσεων του 2014 της Ιταλίας και τη διατύπωση γνώμης του Συμβουλίου σχετικά με το πρόγραμμα σταθερότητας της Ιταλίας, 2014

text:
               29.7.2014

               EL

               Επίσημη Εφημερίδα της Ευρωπαϊκής Ένωσης

               C 247/57

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 8ης Ιουλίου 2014
   σχετικά με το εθνικό πρόγραμμα μεταρρυθμίσεων του 2014 της Ιταλίας και τη διατύπωση γνώμης του Συμβουλίου σχετικά με το πρόγραμμα σταθερότητας της Ιταλίας, 2014
   2014/C 247/11
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την ανάπτυξη και την απασχόληση, η οποία, βασιζόμενη στον μεγαλύτερο συντονισμό των οικονομικών πολιτικών, εστιάζεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο, με βάση τις προτάσεις της Επιτροπής, εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών (3), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικονομικές πολιτικές και στις πολιτικές για την απασχόληση.

               (3)

               Στις 29 Ιουνίου 2012, οι αρχηγοί κρατών και κυβερνήσεων των κρατών μελών ενέκριναν «Σύμφωνο για την ανάπτυξη και την απασχόληση», το οποίο παρέχει ένα συνεκτικό πλαίσιο δράσης σε επίπεδο κρατών μελών, ΕΕ και ζώνης του ευρώ, με την κινητοποίηση όλων των δυνατών μηχανισμών, μέσων και πολιτικών. Έλαβαν απόφαση σχετικά με τη δράση που πρέπει να αναληφθεί στο επίπεδο των κρατών μελών, ιδίως εκφράζοντας την απόλυτη προσήλωσή τους στην επίτευξη των στόχων της στρατηγικής «Ευρώπη 2020» και στην εφαρμογή των συστάσεων ανά χώρα.

               (4)

               Στις 9 Ιουλίου 2013, το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων της Ιταλίας για το 2013 και εξέδωσε τη γνώμη του σχετικά με το πρόγραμμα σταθερότητας της Ιταλίας για την περίοδο 2012‐2017. Στις 15 Νοεμβρίου 2013, σύμφωνα με τον κανονισμό (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου (5), η Επιτροπή υπέβαλε τη γνώμη της για το σχέδιο δημοσιονομικού προγράμματος της Ιταλίας για το 2014.

               (5)

               Στις 13 Νοεμβρίου 2013, η Επιτροπή εξέδωσε την ετήσια επισκόπηση της ανάπτυξης (6), δίνοντας το εναρκτήριο λάκτισμα για το Ευρωπαϊκό Εξάμηνο του 2014 σχετικά με τον συντονισμό των οικονομικών πολιτικών. Επίσης στις 13 Νοεμβρίου 2013, η Επιτροπή, επί τη βάσει του κανονισμού (EΕ) αριθ. 1176/2011, εξέδωσε την έκθεση για τον Μηχανισμό Επαγρύπνησης, στην οποία προσδιόρισε την Ιταλία ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (6)

               Στις 20 Δεκεμβρίου 2013, το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Υπογράμμισε την ανάγκη να επιδιωχθεί διαφοροποιημένη, φιλική προς την ανάπτυξη δημοσιονομική εξυγίανση, να αποκατασταθούν οι κανονικές συνθήκες δανειοδότησης στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (7)

               Στις 5 Μαρτίου 2014, η Επιτροπή δημοσίευσε τα αποτελέσματα της εμπεριστατωμένης επισκόπησης που διεξήγαγε για την Ιταλία, με βάση το άρθρο 5 του κανονισμού (ΕΕ) αριθ. 1176/2011. Από την ανάλυση που πραγματοποίησε η Επιτροπή οδηγείται στο συμπέρασμα ότι η Ιταλία πλήττεται από υπερβολικές μακροοικονομικές ανισορροπίες, για τις οποίες απαιτείται ειδική παρακολούθηση και ανάληψη έντονης δράσης πολιτικής. Ειδικότερα, το σταθερά υψηλό επίπεδο δημόσιου χρέους σε συνδυασμό με την ισχνή εξωτερική ανταγωνιστικότητα λόγω της παρατεινόμενης επιβράδυνσης της παραγωγικότητας, που επιδεινώνονται περαιτέρω από την παρατεταμένη πενιχρή ανάπτυξη, απαιτούν αποφασιστική δράση και προσοχή σε επίπεδο πολιτικής.

               (8)

               Στις 22 Απριλίου 2014, η Ιταλία υπέβαλε το εθνικό της πρόγραμμα μεταρρυθμίσεων για το 2014 και το πρόγραμμα σταθερότητας για το 2014. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (9)

               Στόχος της δημοσιονομικής στρατηγικής που περιγράφεται στο πρόγραμμα σταθερότητας είναι η επίτευξη του μεσοπρόθεσμου στόχου για ισοσκελισμένη δημοσιονομική θέση σε διαρθρωτικούς όρους έως το 2016, με ταυτόχρονη τήρηση του κανόνα για το χρέος κατά τη μεταβατική περίοδο 2013-2015. Το πρόγραμμα σταθερότητας επιβεβαιώνει τον μεσοπρόθεσμο στόχο για επίτευξη ισοσκελισμένου από διαρθρωτική άποψη δημοσιονομικού αποτελέσματος, ο οποίος αντανακλά τις απαιτήσεις του Συμφώνου Σταθερότητας και Ανάπτυξης. Η (εκ νέου υπολογισθείσα) διαρθρωτική προσαρμογή που προβλέπεται στο πρόγραμμα σταθερότητας είναι 0,2 εκατοστιαίες μονάδες του ΑΕΠ το 2014 και 0,4 εκατοστιαίες μονάδες το 2015. Σύμφωνα με το πρόγραμμα σταθερότητας, η περιορισμένη αυτή προσαρμογή προς τον μεσοπρόθεσμο στόχο δικαιολογείται από τις δυσμενείς οικονομικές συνθήκες και την προσπάθεια που απαιτείται για την εφαρμογή φιλόδοξου προγράμματος διαρθρωτικών μεταρρυθμίσεων. Συγκεκριμένα, έχουν προγραμματιστεί διάφορες διαρθρωτικές μεταρρυθμίσεις οι οποίες αναμένεται ότι θα επηρεάσουν θετικά τη δυνητική ανάπτυξη της οικονομίας και θα μειώσουν τελικά τον λόγο δημόσιου χρέους προς το ΑΕΠ κατά τα προσεχή έτη. Η διαρθρωτική προσαρμογή που προβλέπεται στο πρόγραμμα σταθερότητας θα επιτρέψει στην Ιταλία να συμμορφωθεί με την τιμή αναφοράς για τη μείωση του χρέους κατά τη μεταβατική περίοδο 2013-2015, χάρη εν μέρει σε ένα φιλόδοξο σχέδιο ιδιωτικοποίησης που πρόκειται να υλοποιηθεί κατά το διάστημα 2014-2017 (ύψους 0,7 εκατοστιαίων μονάδων του ΑΕΠ ετησίως). Το μακροοικονομικό σενάριο στο οποίο στηρίζονται οι δημοσιονομικές προβλέψεις του προγράμματος σταθερότητας, που δεν έχει επικυρωθεί από ανεξάρτητο όργανο, είναι ελαφρώς αισιόδοξο, ιδίως όσον αφορά τα τελευταία έτη του προγράμματος σταθερότητας.
               Το 2014 έχει προγραμματιστεί απόκλιση από την πορεία προσαρμογής προς τον μεσοπρόθεσμο στόχο· εάν επαναληφθεί το επόμενο έτος, θα μπορούσε να αξιολογηθεί ως σημαντική, μεταξύ άλλων με βάση την τιμή αναφοράς για τις δαπάνες. Επιπλέον, η επίτευξη των δημοσιονομικών στόχων δεν υποστηρίζεται πλήρως από επαρκώς εξειδικευμένα μέτρα, ιδίως από το 2015 και μετά. Οι εαρινές προβλέψεις των υπηρεσιών της Επιτροπής του 2014 δείχνουν ότι δεν υπάρχει συμμόρφωση με την τιμή αναφοράς για τη μείωση του χρέους το 2014, καθώς η προβλεπόμενη διαρθρωτική προσαρμογή (μόνο 0,1 εκατοστιαία μονάδα του ΑΕΠ) υπολείπεται της απαιτούμενης διαρθρωτικής προσαρμογής 0,7 εκατοστιαίων μονάδων του ΑΕΠ. Με βάση την αξιολόγηση του προγράμματος σταθερότητας και τις προβλέψεις της Επιτροπής, σύμφωνα με τον κανονισμό (ΕΚ) αριθ. 1466/97 του Συμβουλίου, το Συμβούλιο είναι της γνώμης ότι πρέπει να καταβληθούν περαιτέρω προσπάθειες – και το 2014 – ώστε να υπάρξει συμμόρφωση με τις απαιτήσεις του Συμφώνου Σταθερότητας και Ανάπτυξης.

               (10)

               Η δράση που αναλήφθηκε πρόσφατα για τη φορολογική ελάφρυνση των συντελεστών της παραγωγής ήταν κάπως περιορισμένη. Επομένως, υπάρχουν περιθώρια για περαιτέρω μετατόπιση του φορολογικού βάρους προς την κατανάλωση, την ιδιοκτησία και το περιβάλλον, σε αυστηρή συμμόρφωση με τους δημοσιονομικούς στόχους. Όσον αφορά την κατανάλωση, για τη βελτίωση της δομής του φορολογικού συστήματος πρέπει απαραίτητα να αναθεωρηθούν οι μειωμένοι συντελεστές ΦΠΑ και οι άμεσες φορολογικές δαπάνες, με ιδιαίτερη προσοχή στην αναγκαία ελάφρυνση του πιθανού διανεμητικού αντίκτυπου. Όσον αφορά την ιδιοκτησία, η αναπροσαρμογή των κτηματολογικών αξιών σύμφωνα με τις τρέχουσες τιμές της αγοράς θα επιτρέψει την πιο δίκαια περιοδική φορολογία της ακίνητης περιουσίας. Ο εξουσιοδοτικός νόμος περί φορολογικής μεταρρύθμισης που εκδόθηκε πρόσφατα αποτελεί μια ευκαιρία να υλοποιηθούν οι απαραίτητες αυτές μεταρρυθμίσεις. Δεδομένου του μεγέθους της πρόκλησης, η δράση σχετικά με τη σύνθεση της φορολογικής δομής πρέπει να συμπληρωθεί με πρόσθετα μέτρα για τη βελτίωση της φορολογικής διοίκησης και της φορολογικής συμμόρφωσης, καθώς και μέτρα καταπολέμησης της φοροδιαφυγής, της παραοικονομίας και της αδήλωτης εργασίας, που εξακολουθούν να επιβαρύνουν τόσο τα δημόσια οικονομικά όσο και το φορολογικό βάρος για τους συμμορφούμενους φορολογούμενους. Προς τον σκοπό αυτό, ο εξουσιοδοτικός νόμος περί φορολογικής μεταρρύθμισης προβλέπει διάφορα μέτρα για την ενίσχυση της φορολογικής διοίκησης – ολοκληρωμένο σύστημα αξιολόγησης και παρακολούθησης του φορολογικού χάσματος, μέτρα απλούστευσης, ενέργειες για τη βελτίωση των σχέσεων με τους φορολογούμενους, μέτρα για τη βελτίωση της τοπικής είσπραξης φορολογικών οφειλών και ενίσχυση των φορολογικών ελέγχων. Η απόφαση διάθεσης προσυμπληρωμένων φορολογικών δηλώσεων από το 2015 αποτελεί ένα πρόσθετο θετικό βήμα για την ενίσχυση της φορολογικής συμμόρφωσης.

               (11)

               Η πλήρης και ταχεία εφαρμογή των μέτρων που εγκρίθηκαν εξακολουθεί να αποτελεί βασική πρόκληση για την Ιταλία, όσον αφορά τόσο την αντιμετώπιση των υφιστάμενων κενών σε επίπεδο εφαρμογής όσο και την πρόληψη της συσσώρευσης περαιτέρω καθυστερήσεων. Ένας από τους βασικούς μοχλούς για τη βελτίωση των επιδόσεων της Ιταλίας όσον αφορά την εφαρμογή, και γενικότερα για τη διασφάλιση ομαλότερης δράσης πολιτικής, έγκειται στον ενισχυμένο συντονισμό και στην αποτελεσματικότερη κατανομή των αρμοδιοτήτων μεταξύ των διαφόρων επιπέδων διακυβέρνησης. Αυτό θα μπορούσε με τη σειρά του να αποδειχθεί επωφελές για τη διαχείριση των κονδυλίων της ΕΕ, σε περιπτώσεις όπου μέχρι σήμερα έχει αναληφθεί μερική και ατελής μόνο δράση, ιδίως στις νότιες περιοχές. Η διαχείριση των κονδυλίων της ΕΕ εξακολουθεί επίσης να χαρακτηρίζεται από ελλιπή διοικητική ικανότητα και από έλλειψη διαφάνειας, αξιολόγησης και ελέγχου ποιότητας. Η ποιότητα των δημόσιων υπηρεσιών θα ωφεληθεί επίσης από την αυξημένη αποτελεσματικότητα και τον προσανατολισμό στην εξυπηρέτηση, καθώς και από τις αντίστοιχες αλλαγές στη διαχείριση των ανθρώπινων πόρων. Η διαφθορά εξακολουθεί να έχει σημαντικό αντίκτυπο στο παραγωγικό σύστημα της Ιταλίας και στην εμπιστοσύνη στο πολιτικό και θεσμικό πλαίσιο. Πρέπει να επανεξεταστούν οι διατάξεις περί παραγραφής. Η αποτελεσματική καταπολέμηση της διαφθοράς προϋποθέτει επίσης την επαρκή ενίσχυση του εξουσιών της εθνικής αρχής καταπολέμησης της διαφθοράς για την αξιολόγηση και τη διαφάνεια των δημόσιων διοικήσεων. Το σύστημα αστικής δικαιοσύνης εξακολουθεί να εμφανίζει αδυναμίες και απαιτείται προσεκτική παρακολούθηση του αντίκτυπου των μέτρων που θεσπίζονται.

               (12)

               Με βάση τη στοχοθετημένη ανασκόπηση της ποιότητας των περιουσιακών στοιχείων που πραγματοποιήθηκε πέρυσι υπό την αιγίδα της Τράπεζας της Ιταλίας, παραμένει σημαντικό να βελτιωθεί η διαχείριση απομειωμένων περιουσιακών στοιχείων και να προωθηθεί η διάθεσή τους για την αναζωογόνηση της ικανότητας των τραπεζών να επεκτείνουν την προσφορά πιστώσεων στην πραγματική οικονομία. Όσον αφορά την πρόσβαση στη χρηματοδότηση, η κύρια δράση που έχει αναληφθεί μέχρι σήμερα επικεντρώθηκε κυρίως στη διευκόλυνση της πρόσβασης των επιχειρήσεων σε πιστώσεις, αλλά παραμένει περιορισμένη η ανάπτυξη χρηματοδοτικών μέσων εκτός από τα τραπεζικά δάνεια, ιδίως για τις μικρομεσαίες επιχειρήσεις. Οι πρωτοβουλίες που λήφθηκαν στο πεδίο της εταιρικής διακυβέρνησης των τραπεζών — ιδίως οι νέες αρχές που εξέδωσε πρόσφατα η Τράπεζα της Ιταλίας — είναι ευπρόσδεκτες. Ωστόσο, ο αντίκτυπός τους θα εξαρτηθεί από την ορθή εφαρμογή τους από τις τράπεζες και την επιβολή τους. Ειδικότερα, εξακολουθεί να απαιτείται η στενή παρακολούθηση ορισμένων από τις μεγαλύτερες συνεταιριστικές τράπεζες («banche popolari»).

               (13)

               Η κατάσταση της αγοράς εργασίας επιδεινώθηκε περαιτέρω το 2013, με αύξηση της ανεργίας στο 12,2 % και ανεργία των νέων της τάξης του 40 % στην Ιταλία. Η διασφάλιση της ορθής εφαρμογής και της προσεκτικής παρακολούθησης των αποτελεσμάτων των μεταρρυθμίσεων που θεσπίστηκαν όσον αφορά την αγορά εργασίας και τον καθορισμό των μισθών είναι καίριας σημασίας για την εξασφάλιση των αναμενόμενων οφελών σχετικά με τη μεγαλύτερη ευελιξία εξόδου, αποτελεσματικότερων ρυθμίσεων ως προς την ευελιξία εισόδου, ενός πιο ολοκληρωμένου συστήματος επιδομάτων ανεργίας και της καλύτερης ευθυγράμμισης των μισθών με την παραγωγικότητα. Σημειώθηκαν καθυστερήσεις όσον αφορά τα σχέδια για τη βελτίωση της αποτελεσματικότητας των υπηρεσιών ευρέσεως εργασίας μέσω της ενίσχυσης των δημόσιων υπηρεσιών απασχόλησης και απαιτείται επιτάχυνση. Τα μέτρα για την ενίσχυση της δημιουργίας θέσεων απασχόλησης βραχυπρόθεσμα πρέπει να συμπληρωθούν με μέτρα για την αντιμετώπιση του κατακερματισμού. Συνολικά, η ιταλική αγορά εργασίας εξακολουθεί να εμφανίζει κατακερματισμό και χαμηλή συμμετοχή, που επηρεάζει ιδιαίτερα τις γυναίκες και τους νέους. Κατά συνέπεια, πρέπει να επεκταθούν τα περιορισμένης κλίμακας μέτρα που λήφθηκαν μέχρι σήμερα, μεταξύ άλλων σύμφωνα με τους στόχους της εγγύησης για τη νεολαία. Η Ιταλία παρουσιάζει συρρίκνωση του διαθέσιμου εισοδήματος των νοικοκυριών σε συνδυασμό με επιδείνωση της φτώχειας και του κοινωνικού αποκλεισμού, που πλήττουν ιδιαίτερα τις οικογένειες με παιδιά. Οι κοινωνικές δαπάνες στην Ιταλία παραμένουν σημαντικά προσανατολισμένες στους ηλικιωμένους, ενώ δίνεται μικρή έμφαση στην ενεργοποίηση, περιορίζοντας τα περιθώρια για την αντιμετώπιση του κινδύνου κοινωνικού αποκλεισμού και φτώχειας. Το πιλοτικό σύστημα κοινωνικής πρόνοιας που θεσπίστηκε πρόσφατα αποσκοπεί στην παροχή μηχανισμού κοινωνικής ασφάλειας. Για την προβλεπόμενη επέκτασή του στο σύνολο της χώρας θα πρέπει να βελτιωθεί η αποτελεσματικότητα των κοινωνικών δαπανών και υπηρεσιών σε ολόκληρη την επικράτεια.

               (14)

               Πρέπει να καταβληθούν προσπάθειες για την αναβάθμιση των επιδόσεων στον τομέα της εκπαίδευσης και της διάθεσης ανθρώπινου δυναμικού σε όλες τις εκπαιδευτικές βαθμίδες, δηλαδή την πρωτοβάθμια, τη δευτεροβάθμια και την τριτοβάθμια. Το επάγγελμα του εκπαιδευτικού χαρακτηρίζεται από ενιαία σταδιοδρομία και παρέχει σήμερα περιορισμένες προοπτικές επαγγελματικής εξέλιξης. Η διαφοροποίηση της σταδιοδρομίας των εκπαιδευτικών και η καλύτερη διασύνδεση της επαγγελματικής τους σταδιοδρομίας με την αξία και τις επιδόσεις, σε συνδυασμό με τη γενίκευση της αξιολόγησης των σχολείων, μπορεί να οδηγήσουν σε καλύτερα αποτελέσματα των σχολικών ιδρυμάτων. Προκειμένου να διασφαλιστεί η ομαλή μετάβαση από την εκπαίδευση στην αγορά εργασίας, η ενίσχυση και η διεύρυνση της πρακτικής κατάρτισης, μέσω της αυξημένης μάθησης στον χώρο εργασίας και επαγγελματικής εκπαίδευσης και κατάρτισης, φαίνεται να είναι ζωτικής σημασίας στο ανώτερο δευτεροβάθμιο και το τριτοβάθμιο επίπεδο. Μετά το νομοθετικό διάταγμα του 2013 σχετικά με το θέμα αυτό, η δημιουργία ενός εθνικού μητρώου των τυπικών προσόντων είναι ουσιαστικής σημασίας για την εξασφάλιση της αναγνώρισης των δεξιοτήτων σε εθνικό επίπεδο. Με βάση την αρχική δράση που αναλήφθηκε προς την κατεύθυνση αυτή, η επίσπευση της κατανομής δημόσιας χρηματοδότησης στα πανεπιστήμια και τα ερευνητικά κέντρα βάσει των ερευνητικών επιδόσεων και της απόδοσης της διδασκαλίας θα έχει το πλεονέκτημα ότι, αφενός, θα συμβάλλει στην αναβάθμιση της ποιότητας των πανεπιστημίων και, αφετέρου, θα αυξάνει την ικανότητα έρευνας και καινοτομίας της χώρας, τομέας στον οποίο εξακολουθεί να υστερεί.

               (15)

               Λήφθηκαν ορισμένα μέτρα για τη διαμόρφωση περιβάλλοντος πιο φιλικού για τις επιχειρήσεις και τους πολίτες, αλλά ο αντίκτυπός τους περιορίζεται από καθυστερήσεις στην τελική έγκρισή τους και κενά στην εφαρμογή. Εξακολουθούν να υπάρχουν διάφορα σημεία συμφόρησης για τον ανταγωνισμό (αποκλειστικοί τομείς δραστηριότητας, συστήματα παραχώρησης/αδειοδότησης κ.λπ.) στους τομείς των επαγγελματικών υπηρεσιών, της ασφάλισης, της διανομής καυσίμων, του λιανικού εμπορίου και των ταχυδρομικών υπηρεσιών. Ορισμένες αδυναμίες που επηρεάζουν το σύστημα δημόσιων συμβάσεων πρέπει επίσης να αντιμετωπιστούν. Η ενίσχυση του ανταγωνισμού στον τομέα των τοπικών δημόσιων υπηρεσιών αποτελεί επίσης προτεραιότητα. Ειδικότερα, είναι αναγκαίο να εφαρμοστεί η κείμενη νομοθεσία που ορίζει ότι οι υφιστάμενες συμβάσεις που δεν συνάδουν με το ενωσιακό δίκαιο σχετικά με τα κριτήρια εσωτερικής ανάθεσης πρέπει να διορθωθούν έως τις 31 Δεκεμβρίου 2014.

               (16)

               Τα σημεία συμφόρησης στις υποδομές εμποδίζουν την ορθή λειτουργία της αγοράς ενέργειας. Στις μεταφορές, η έλλειψη διατροπικών υποδομών και η ανεπάρκεια συνεργειών και διασυνδέσεων με την ενδοχώρα για τους ιταλικούς λιμένες χρήζουν ιδιαίτερης προσοχής και απαιτούν την ανάληψη δράσης. Όσον αφορά την ευρυζωνική κάλυψη, η Ιταλία έχει υποεξυπηρετούμενες μη αστικές περιοχές.

               (17)

               Στο πλαίσιο του Ευρωπαϊκού Εξαμήνου, η Επιτροπή προέβη σε συνολική ανάλυση της οικονομικής πολιτικής της Ιταλίας. Αξιολόγησε το εθνικό πρόγραμμα μεταρρυθμίσεων και το πρόγραμμα σταθερότητας. Έλαβε υπόψη όχι μόνο τη χρησιμότητά τους για την άσκηση διατηρήσιμης δημοσιονομικής και κοινωνικοοικονομικής πολιτικής στην Ιταλία, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις της Επιτροπής βάσει του Ευρωπαϊκού Εξαμήνου αποτυπώνονται στις συστάσεις 1 έως 8 κατωτέρω.

               (18)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του (7) αντικατοπτρίζεται ιδίως στη σύσταση 1 κατωτέρω.

               (19)

               Βάσει της εμπεριστατωμένης επισκόπησης της Επιτροπής και της παρούσας αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων και το πρόγραμμα σταθερότητας. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 8 κατωτέρω.

               (20)

               Στο πλαίσιο του Ευρωπαϊκού Εξαμήνου, η Επιτροπή διενήργησε επίσης ανάλυση της οικονομικής πολιτικής ολόκληρης της ζώνης του ευρώ. Με βάση την ανάλυση αυτή το Συμβούλιο εξέδωσε συγκεκριμένες συστάσεις οι οποίες απευθύνονται στα κράτη μέλη που έχουν υιοθετήσει το ευρώ ως νόμισμα (8). Ως χώρα που έχει ως εθνικό νόμισμα το ευρώ, η Ιταλία θα πρέπει επίσης να διασφαλίσει την πλήρη και έγκαιρη εφαρμογή των εν λόγω συστάσεων,

         ΣΥΝΙΣΤΑ στην Ιταλία να αναλάβει δράση κατά την περίοδο 2014-2015 προκειμένου:

               1.

               Να ενισχύσει τα δημοσιονομικά μέτρα για το 2014 δεδομένης της διαφαινόμενης διαφοράς με τις απαιτήσεις του Συμφώνου Σταθερότητας και Ανάπτυξης, και συγκεκριμένα τον κανόνα μείωσης του χρέους, με βάση τις εαρινές προβλέψεις των υπηρεσιών της Επιτροπής του 2014 και να εξασφαλίσει την πρόοδο προς τον ΜΔΣ. Το 2015, να ενισχύσει σημαντικά τη δημοσιονομική στρατηγική για να εξασφαλιστεί η συμμόρφωση με την απαίτηση μείωσης του χρέους και ως εκ τούτου να επιτευχθεί ο ΜΔΣ. Εν συνεχεία, να μεριμνήσει ώστε το χρέος γενικής κυβέρνησης να ακολουθεί επαρκώς καθοδική πορεία, να υλοποιήσει το φιλόδοξο σχέδιο ιδιωτικοποίησης, να εφαρμόσει φιλική προς την ανάπτυξη δημοσιονομική προσαρμογή με βάση τις αναγγελθείσες σημαντικές εξοικονομήσεις από τη διαρκή βελτίωση της αποτελεσματικότητας και της ποιότητας των δημόσιων δαπανών σε όλα τα κυβερνητικά επίπεδα, διατηρώντας παράλληλα τις δαπάνες για την τόνωση της ανάπτυξης, όπως η Ε&Α, η καινοτομία, η εκπαίδευση και έργα βασικών υποδομών. Να διασφαλίσει την ανεξαρτησία και την πλήρη θέση σε λειτουργία του δημοσιονομικού συμβουλίου το ταχύτερο δυνατόν και το αργότερο τον Σεπτέμβριο του 2014, εγκαίρως για την αξιολόγηση του σχεδίου δημοσιονομικού προγράμματος του 2015.

               2.

               Να μεταθέσει περαιτέρω το φορολογικό βάρος από τους συντελεστές της παραγωγής στην κατανάλωση, την ιδιοκτησία και το περιβάλλον, σε συμμόρφωση με τους δημοσιονομικούς στόχους. Για τον σκοπό αυτό, να αξιολογήσει την αποτελεσματικότητα της πρόσφατης μείωσης της φορολογικής επιβάρυνσης της εργασίας και να διασφαλίσει τη χρηματοδότησή της για το 2015, να επανεξετάσει το πεδίο των άμεσων φορολογικών δαπανών και να διευρύνει τη φορολογική βάση, ιδίως στην κατανάλωση. Να εξασφαλίσει μια πιο αποτελεσματική περιβαλλοντική φορολογία, μεταξύ άλλων στον τομέα των ειδικών φόρων κατανάλωσης , και να καταργήσει τις επιζήμιες για το περιβάλλον επιδοτήσεις. Να εφαρμόσει τον εξουσιοδοτικό νόμο για τη φορολογική μεταρρύθμιση έως τον Μάρτιο του 2015, μεταξύ άλλων με την έκδοση των διαταγμάτων με σκοπό τη μεταρρύθμιση του συστήματος κτηματολογίου, ώστε να διασφαλιστεί η αποτελεσματικότητα της μεταρρύθμισης της φορολόγησης ακίνητης περιουσίας. Να βελτιώσει περαιτέρω τη φορολογική συμμόρφωση, με την ενίσχυση της προβλεψιμότητας του φορολογικού συστήματος, την απλούστευση των διαδικασιών, τη βελτίωση της είσπραξης φορολογικών οφειλών και τον εκσυγχρονισμό της φορολογικής διοίκησης. Να συνεχίσει την καταπολέμηση της φοροδιαφυγής και να λάβει πρόσθετα μέτρα για την καταπολέμηση της παραοικονομίας και της αδήλωτης εργασίας.

               3.

               Στο πλαίσιο της ευρύτερης προσπάθειας για τη βελτίωση της αποτελεσματικότητας της δημόσιας διοίκησης, να διευκρινίσει τις αρμοδιότητες σε όλα τα επίπεδα κυβέρνησης. Να διασφαλίσει την καλύτερη διαχείριση των κονδυλίων της ΕΕ, αναλαμβάνοντας αποφασιστική δράση για τη βελτίωση της διοικητικής ικανότητας, της διαφάνειας, της αξιολόγησης και του ελέγχου ποιότητας τόσο σε εθνικό όσο και σε περιφερειακό επίπεδο, ιδίως στις νότιες περιοχές. Να ενισχύσει περαιτέρω την αποτελεσματικότητα των μέτρων καταπολέμησης της διαφθοράς, μεταξύ άλλων με την αναθεώρηση των διατάξεων περί παραγραφής έως το τέλος του 2014, και την ενίσχυση των εξουσιών της εθνικής αρχής καταπολέμησης της διαφθοράς. Να παρακολουθεί εγκαίρως τον αντίκτυπο των μεταρρυθμίσεων που θεσπίστηκαν για τη βελτίωση της αποτελεσματικότητας της αστικής δικαιοσύνης, με σκοπό τη διασφάλιση της αποτελεσματικότητάς τους και τη θέσπιση συμπληρωματικής δράσης εφόσον χρειαστεί.

               4.

               Να ενισχύσει την ανθεκτικότητα του τραπεζικού τομέα και να διασφαλίσει την ικανότητά του για διαχείριση και διάθεση απομειωμένων περιουσιακών στοιχείων. Να προωθήσει την πρόσβαση σε πηγές χρηματοδότησης εκτός του τραπεζικού τομέα για τις επιχειρήσεις, και ιδίως τις μικρομεσαίες επιχειρήσεις. Να εξακολουθήσει να προωθεί και να παρακολουθεί αποτελεσματικές πρακτικές εταιρικής διακυβέρνησης σε ολόκληρο τον τραπεζικό τομέα, με ιδιαίτερη προσοχή στις μεγάλες συνεταιριστικές τράπεζες («banche popolari») και στον ρόλο των ιδρυμάτων, με σκοπό τη βελτίωση της αποτελεσματικότητας της χρηματοπιστωτικής διαμεσολάβησης.

               5.

               Να αξιολογήσει, έως το τέλος του 2014, τον αντίκτυπο των μεταρρυθμίσεων σχετικά με την αγορά εργασίας και τον καθορισμό των μισθών στη δημιουργία θέσεων απασχόλησης, στις διαδικασίες απολύσεων, στον διττό χαρακτήρα της αγοράς εργασίας και στην ανταγωνιστικότητα του κόστους, και να εκτιμήσει την ανάγκη ανάληψης συμπληρωματικής δράσης. Να καταβάλει προσπάθειες προς την κατεύθυνση της πληρέστερης κοινωνικής προστασίας των ανέργων, περιορίζοντας ταυτοχρόνως τη χρήση συστημάτων συμπλήρωσης του μισθού για τη διευκόλυνση της ανακατανομής της εργασίας. Να ενισχύσει τη σύνδεση μεταξύ ενεργητικών και παθητικών πολιτικών για την αγορά εργασίας, ξεκινώντας με έναν αναλυτικό χάρτη πορείας για την ανάληψη δράσης έως τον Δεκέμβριο του 2014, και να βελτιώσει τον συντονισμό και τις επιδόσεις των δημόσιων υπηρεσιών απασχόλησης σε ολόκληρη τη χώρα. Να αναλάβει αποτελεσματική δράση για την προώθηση της απασχόλησης των γυναικών, με τη θέσπιση μέτρων για τη μείωση των φορολογικών αντικινήτρων για τα δεύτερα εργαζόμενα μέλη της οικογένειας έως τον Μάρτιο του 2015 και την παροχή κατάλληλων υπηρεσιών φροντίδας. Να παράσχει επαρκείς υπηρεσίες σε ολόκληρη τη χώρα στους μη εγγεγραμμένους νέους και να μεριμνήσει για τη μεγαλύτερη δέσμευση του ιδιωτικού τομέα για την προσφορά ποιοτικών θέσεων μαθητείας και κατάρτισης έως το τέλος του 2014, σύμφωνα με τους στόχους της εγγύησης για τη νεολαία. Να αντιμετωπίσει την έκθεση στη φτώχεια και στον κοινωνικό αποκλεισμό, να διευρύνει το νέο πιλοτικό σύστημα κοινωνικής πρόνοιας, σύμφωνα με δημοσιονομικούς στόχους, διασφαλίζοντας την κατάλληλη στόχευση, την τήρηση αυστηρών προϋποθέσεων και την εδαφική ομοιομορφία, και ενισχύοντας τη σύνδεση με μέτρα ενεργοποίησης. Να βελτιώσει την αποτελεσματικότητα των συστημάτων στήριξης της οικογένειας και ποιοτικών υπηρεσιών υπέρ των νοικοκυριών χαμηλού εισοδήματος με παιδιά.

               6.

               Να εφαρμόσει το Εθνικό Σύστημα Αξιολόγησης των Σχολείων για τη βελτίωση των αποτελεσμάτων των σχολείων και τη μείωση των ποσοστών πρόωρης εγκατάλειψης του σχολείου. Να αυξήσει τη μάθηση στο πλαίσιο της εργασίας στην ανώτερη δευτεροβάθμια επαγγελματική εκπαίδευση και κατάρτιση και να ενισχύσει την επαγγελματικά προσανατολισμένη τριτοβάθμια εκπαίδευση. Να δημιουργήσει ένα εθνικό μητρώο των τυπικών προσόντων για να εξασφαλιστεί η ευρεία αναγνώριση των δεξιοτήτων. Να διασφαλίσει ότι η δημόσια χρηματοδότηση ανταμείβει καλύτερα την ποιότητα της τριτοβάθμιας εκπαίδευσης και της έρευνας.

               7.

               Να εγκρίνει την εκκρεμούσα νομοθεσία ή άλλα ισοδύναμα μέτρα με στόχο την απλούστευση του κανονιστικού περιβάλλοντος για τις επιχειρήσεις και τους πολίτες και να αντιμετωπίσει τα κενά στην εφαρμογή της ισχύουσας νομοθεσίας. Να προωθήσει το άνοιγμα της αγοράς και να άρει τους εναπομείναντες φραγμούς και τους περιορισμούς στον ανταγωνισμό στους τομείς των επαγγελματικών και τοπικών δημόσιων υπηρεσιών, της ασφάλισης, της διανομής καυσίμων, του λιανικού εμπορίου και των ταχυδρομικών υπηρεσιών. Να ενισχύσει την αποτελεσματικότητα των δημόσιων συμβάσεων, ιδίως με την απλούστευση των διαδικασιών, μεταξύ άλλων με την καλύτερη χρήση των ηλεκτρονικών δημόσιων συμβάσεων, τον εξορθολογισμό των κεντρικών αρχών προμηθειών και τη διασφάλιση της ορθής εφαρμογής των κανόνων πριν και μετά την ανάθεση. Στις τοπικές δημόσιες υπηρεσίες, να εφαρμόσει απαρέγκλιτα τη νομοθεσία που προβλέπει τη διόρθωση των συμβάσεων που δεν πληρούν τις απαιτήσεις εσωτερικής ανάθεσης έως τις 31 Δεκεμβρίου 2014.

               8.

               Να διασφαλίσει την ταχεία και πλήρη έναρξη λειτουργίας της αρχής μεταφορών έως τον Σεπτέμβριο του 2014. Να εγκρίνει τον κατάλογο των στρατηγικών υποδομών στον ενεργειακό τομέα και να ενισχύσει τη διαχείριση των λιμένων και τις συνδέσεις με την ενδοχώρα.

      Βρυξέλλες, 8 Ιουλίου 2014.

            Για το Συμβούλιο

            Ο Πρόεδρος

         P. C. PADOAN

      (1)  ΕΕ L 209, 2.8.1997, σ. 1.

      (2)  EE L 306, 23.11.2011, σ. 25.

      (3)  Διατηρήθηκε για το 2014 με την απόφαση 2014/322/ΕΕ του Συμβουλίου, της 6ης Μαΐου 2014, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 165, 4.6.2014, σ. 49).

      (4)  ΕΕ C 217, 30.7.2013, σ. 42.

      (5)  Κανονισμός (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με κοινές διατάξεις για την παρακολούθηση και την εκτίμηση των σχεδίων δημοσιονομικών προγραμμάτων και τη διασφάλιση της διόρθωσης του υπερβολικού ελλείμματος των κρατών μελών στη ζώνη του ευρώ (ΕΕ L 140, 27.5.2013, σ. 11).

      (6)  COM(2013) 800 final.

      (7)  Βάσει του άρθρου 5 παράγραφος 2 του κανονισμού (ΕΚ) αριθ. 1466/97 του Συμβουλίου.

      (8)  Βλέπε σελίδα 141 της παρούσας Επίσημης Εφημερίδας.


Σημαντική ανακοίνωση νομικού περιεχομένου

|

52007SC0958

Συσταση της Επιτροπης προς το συμβουλιο με αντικείμενο την εξουσιοδότηση της Επιτροπής να αρχίσει διαπραγματεύσεις για τη συμμετοχή της Κοινότητας στις εργασίες της «International Tax Dialogue».  /* SEC/2007/0958 τελικό */

	[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 11.7.2007SEC(2007) 958 τελικόΣΥΣΤΑΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟμε αντικείμενο την εξουσιοδότηση της Επιτροπής να αρχίσει διαπραγματεύσεις για τη συμμετοχή της Κοινότητας στις εργασίες της «International Tax Dialogue».ΑΙΤΙΟΛΟΓΙΚΗ ΕΚΘΕΣΗΤο πλαίσιο της πρότασης |110 | Αιτιολογία και στόχοι της πρότασης Η ITD είναι άτυπη σύμπραξη μεταξύ του ΟΟΣΑ, του ΔΤΝ και της Διεθνούς Τράπεζας. Η σύμπραξη αυτή δεν έχει καταστατικό ούτε νομική προσωπικότητα και επί του παρόντος διέπεται από γραπτή συμφωνία που έχει υπογραφεί από αντιπροσώπους των τριών οργανισμών που συμμετέχουν. Οι στόχοι της ITD είναι: - προώθηση πραγματικού διαλόγου μεταξύ των οργανισμών που συμμετέχουν και των κυβερνήσεων σχετικά με τη φορολογία ώστε να παρασχεθούν σε όλες τις χώρες στοιχεία που πρέπει να ληφθούν υπόψη κατά τις συζητήσεις για τη φορολογική πολιτική και τις φορολογικές αρχές· - να προσδιοριστούν και να γίνουν κοινό κτήμα ορθές φορολογικές πρακτικές· - να συντονιστούν οι δραστηριότητες που βρίσκονται σε εξέλιξη στο φορολογικό τομέα ώστε να αποφευχθούν οι άσκοπες επαναλήψεις· - να παρασχεθούν στοιχεία χρήσιμα για την παροχή τεχνικής αρωγής στο φορολογικό τομέα. Οι μελέτες που έχουν εκτελεστεί από την ITD έχουν δημοσιευθεί στον ιστότοπό της (http://www.itdweb.org/Pages/Home.aspx). Πέραν τούτου η ITD οργανώνει κατά τακτά διαστήματα διεθνείς διασκέψεις. Η ITD κατά κύριο λόγο χρηματοδοτείται από εισφορές των οργανισμών που συμμετέχουν. Το επίπεδο των εισφορών αποφασίζεται ετησίως με ομοφωνία από τη διευθύνουσα ομάδα που αποτελείται από αντιπροσώπους των οργανισμών οι οποίοι συμμετέχουν. Κατά τα τελευταία έτη η συμβολή καθενός από τους συμμετέχοντες οργανισμούς ανερχόταν περίπου σε 100.000 ευρώ. Η ITD και οι οργανισμοί που συμμετέχουν ζήτησαν από την Επιτροπή να αποτελέσει τον τέταρτο οργανισμό της σύμπραξης. |120 | Γενικό πλαίσιο Ο στόχος της Επιτροπής είναι να προωθηθεί σε διεθνές επίπεδο ο συντονισμός των φορολογικών πολιτικών και της διοικητικής συνεργασίας στον τομέα της φορολογίας. Όντως, λαμβανομένης υπόψη της παγκοσμιοποίησης της οικονομίας και της διεθνοποίησης των συναλλαγών, φαίνεται όλο και περισσότερο αναγκαία η συμμετοχή σε διάλογο με τους διεθνείς οργανισμούς προκειμένου να συντονίζονται οι αντίστοιχες προσπάθειες και να διασφαλιστεί η εφαρμογή αρχών όπως η ορθή διακυβέρνηση και η φορολογική διαφάνεια. Η Επιτροπή επιθυμεί να συμμετέχει στο διάλογο αυτό με πλήρη διαφάνεια έναντι των κρατών μελών. Προς το σκοπό αυτό η ITD διοργάνωσε σε παγκόσμια βάση φόρουμ σε υψηλό επίπεδο, το υψηλότερο δυνατό προκειμένου να συζητηθούν θέματα φορολογικής πολιτικής και διοίκησης της φορολογίας. Αναμένεται ότι ο εντατικός διάλογος μεταξύ των φορολογικών αρχών σε παγκόσμιο επίπεδο και η συνεργασία σε βάθος σε συγκεκριμένους τομείς θα δώσουν τη δυνατότητα πορείας προς την απλούστευση και τον εκσυγχρονισμό των κανόνων και των διοικητικών διαδικασιών τους οποίους πρέπει να ακολουθούν οι ευρωπαϊκές επιχειρήσεις στον τομέα της φορολογίας. Η συμμετοχή της Ένωσης, που αντιπροσωπεύεται από την Επιτροπή, στις συζητήσεις στην ITD θα παράσχει τη δυνατότητα συζήτησης σε παγκόσμιο επίπεδο των δυνατοτήτων συνεργασίας με σκοπό την καταπολέμηση της διασυνοριακής φορολογικής απάτης σε παγκόσμιο επίπεδο. Η εν λόγω συμμετοχή της Ένωσης, αντιπροσωπευόμενης από την Επιτροπή στις συζητήσεις στο πλαίσιο της ITD, θα δώσει τη δυνατότητα να αναλυθούν οι προσπάθειες ή οι εμπειρίες τρίτες χωρών στο πλαίσιο της εκπόνησης προτάσεων για τον εκσυγχρονισμό του ευρωπαϊκού συστήματος ΦΠΑ. |139 | Ισχύουσες διατάξεις στον τομέα της πρότασης Δεν υπάρχει διάταξη στον τομέα που καλύπτει η πρόταση. |140 | Συνάφεια με τις υπόλοιπες πολιτικές και τους στόχους της Ένωσης Στην ανακοίνωσή της προς το Συμβούλιο, το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Η διακυβέρνηση στην ευρωπαϊκή συναίνεση για την ανάπτυξη – προς εναρμονισμένη προσέγγιση στην Ευρωπαϊκή Ένωση» η Επιτροπή υπογραμμίζει την ανάγκη προώθησης της ορθής φορολογικής διακυβέρνησης στις αναπτυσσόμενες χώρες. Οι στόχοι της ITD συμφωνούν με την παρούσα σύσταση. Η ITD αναθέτει την εκπόνηση μελετών και οργανώνει συσκέψεις για ποικίλα θέματα φορολογικού ενδιαφέροντος, τα περισσότερα από τα οποία άπτονται των τομέων στους οποίους δραστηριοποιείται η Ευρωπαϊκή Ένωση. Η συμμετοχή στην ITD θα παράσχει τη δυνατότητα να λειτουργήσουν συνεργίες. Ο συντονισμός των φορολογικών πολιτικών και των διοικητικών φορολογικών πρακτικών σε διεθνές επίπεδο είναι αναγκαίος για την καλή λειτουργία της εσωτερικής αγοράς. Οι μελέτες που έχουν εκτελεστεί από την «International Tax Dialogue» είναι επωφελείς για τις αναπτυσσόμενες χώρες ενόψει της προώθησης κανόνων ορθής φορολογικής διακυβέρνησης σύμφωνα με την αναπτυξιακή πολιτική της Κοινότητας και ειδικότερα με τις συστάσεις της Επιτροπής στην ανακοίνωσή της προς το Συμβούλιο, το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών «Η διακυβέρνηση στην ευρωπαϊκή συνεργασία για την ανάπτυξη – προς εναρμονισμένη προσέγγιση στο πλαίσιο της Ευρωπαϊκής Ένωσης»[1]. |Διαβουλεύσεις των ενδιαφερόμενων μερών και ανάλυση επιπτώσεων |Διαβουλεύσεις των ενδιαφερόμενων μερών |219 | Δεν υπάρχουν άλλα ενδιαφερόμενα μέρη εκτός από τα κράτη μέλη και τους διεθνείς οργανισμούς που συμμετέχουν στην ITD. |Απόκτηση και αξιοποίηση πείρας |229 | Η προσφυγή σε εξωτερική εμπειρογνωμοσύνη δεν είναι αναγκαία. |230 | Ανάλυση επιπτώσεων Εξετάστηκε το ενδεχόμενο επιδότησης της λειτουργίας της ITD. Η λύση αυτή όμως εγκαταλείφθηκε διότι δεν θα παρείχε τη δυνατότητα ενεργούς συμμετοχής στον προσδιορισμό των στόχων και του προγράμματος εργασίας της ITD. Η λύση που υιοθετήθηκε είναι η σύναψη συμφωνίας μεταξύ της Ένωσης και των οργανισμών που συμμετέχουν στην ITD. Η λύση αυτή θα παράσχει στην Επιτροπή τη δυνατότητα να αποτελέσει μέρος της διευθύνουσας ομάδας της ITD και με τον τρόπο αυτό να καθορίζει μαζί τους το πρόγραμμα εργασίας της ITD και τις προτεραιότητές του. |Νομικά στοιχεία της πρότασης |305 | Περίληψη των προτεινόμενων μέτρων Πρόκειται για σύσταση της Επιτροπής προς το Συμβούλιο, με την οποία το τελευταίο καλείται να δώσει στην Επιτροπή εντολή να αρχίσει διαπραγματεύσεις με σκοπό την υπογραφή συμφωνίας εταιρικής σχέσης με την ITD. |310 | Νομική βάση Το άρθρο 181A της συνθήκης για την ίδρυση της Ευρωπαϊκή Κοινότητας. |320 | Αρχή της επικουρικότητας Η αρχή της επικουρικότητας εφαρμόζεται στο βαθμό κατά τον οποίο η πρόταση δεν άπτεται τομέα υπαγόμενου στην αποκλειστική αρμοδιότητα της Κοινότητας. |Οι στόχοι της πρότασης δεν είναι δυνατό να πραγματοποιηθούν επαρκώς με δράση των κρατών μελών για τους λόγους που εκτίθενται στη συνέχεια. |321 | Μόνο οι διεθνείς οργανισμοί έχουν τη δυνατότητα να είναι εταίροι στην ITD. Τα κράτη έχουν τη δυνατότητα να αποτελούν μέλη αλλά δεν είναι δυνατό να συμμετέχουν στη διευθύνουσα ομάδα. |323 | Συνεπώς δεν είναι δυνατόν να καταστεί κάποιο κράτος εταίρος της ITD. |Οι στόχοι της πρότασης είναι δυνατό να πραγματοποιηθούν καλύτερα με δράση της Κοινότητας για τους λόγους που εκτίθενται στη συνέχεια. |324 | Η συμμετοχή της Ένωσης στην ITD θα παράσχει τη δυνατότητα συντονισμένης προσέγγισης και θα καταστήσει δυνατή την άσκηση επιρροής στο πρόγραμμα εργασίας της ITD. |327 | Τα κράτη μέλη έχουν τη δυνατότητα να καταστούν μέλη της ITD και να επωφελούνται από τα αποτελέσματα των μελετών που διεξάγονται από την ITD, δεν έχουν όμως τη δυνατότητα να επεμβαίνουν στον καθορισμό του προγράμματος εργασίας. |Συνεπώς η πρόταση είναι σύμφωνη με την αρχή της επικουρικότητας. |Η αρχή της αναλογικότητας Η πρόταση είναι σύμφωνη με την αρχή της αναλογικότητας για τους λόγους που εκτίθενται στη συνέχεια. |331 | Η υπογραφή συμφωνίας με τους εταίρους της ITD εξ ονόματος της Ένωσης παρέχει πλήρη διαφάνεια έναντι των κρατών μελών. |332 | Η συμμετοχή της Επιτροπής στις εργασίες της ITD εξ ονόματος της Ένωσης παρέχει τη δυνατότητα ελαχιστοποίησης της οικονομικής επίπτωσης αυτής της συμμετοχής. |Επιλογή μέσων |341 | Προτεινόμενο μέσο: πρόταση. |342 | Τα άλλα μέσα δεν θα ήσαν κατάλληλα για τους ακόλουθους λόγους. Θα ήταν δυνατό να αντιμετωπιστεί το ενδεχόμενο σύναψης συμφωνίας μεταξύ της Επιτροπής και των υπόλοιπων οργανισμών που συμμετέχουν στην ITD χωρίς συμμετοχή των κρατών μελών. Με τη λύση αυτή όμως δεν θα ήταν δυνατή η συμμετοχή της Ένωσης στις εργασίες της ITD στο ανώτατο αναγκαίο επίπεδο. |Δημοσιονομική επίπτωση |401 | Στο παρόν στάδιο η σύσταση δεν έχει δημοσιονομική επίπτωση. Αντιθέτως, εάν σε μεταγενέστερο στάδιο το Συμβούλιο δώσει στην Επιτροπή την εντολή να καταστεί εταίρος στην ITD, αυτό θα σημαίνει ετήσια οικονομική συμβολή της τάξεως των 130.000 ευρώ για τα πέντε προσεχή έτη. |Συμπληρωματικές πληροφορίες |Επανεξέταση/αναθεώρηση/ρήτρα αυτόματης αναίρεσης |401 | Η πρόταση περιλαμβάνει ρήτρα επανεξέτασης. |1.  ΣΥΣΤΑΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟμε αντικείμενο την εξουσιοδότηση της Επιτροπής να αρχίσει διαπραγματεύσεις για τη συμμετοχή της Κοινότητας στις εργασίες της «International Tax Dialogue».Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,ΣΥΝΙΣΤΑ:Το Συμβούλιο να εξουσιοδοτήσει την Επιτροπή να διαπραγματευθεί τη συμμετοχή της Κοινότητας στις εργασίες της «International Tax Dialogue».Δεδομένου ότι, σύμφωνα με τη συνθήκη, η Επιτροπή θα διεξαγάγει τις διαπραγματεύσεις αυτές εξ ονόματος της Κοινότητας, το Συμβούλιο να ορίσει επί τούτου επιτροπή η οποία θα συνεπικουρεί την Επιτροπή στο έργο αυτό.ΠΑΡΑΡΤΗΜΑΕπιστολή της 19.04.2007, που απεύθυνε ο κ. Danny Leipziger, Αντιπρόεδρος της Διεθνούς Τράπεζας, στον Επίτροπο κ. Kovács, με την οποία η Ευρωπαϊκή Ένωση καλείται να προσχωρήσει στην «International Tax Dialogue».[pic][pic][1] COM (2006) 421 τελικό.


title: Σύσταση του Ευρωπαϊκού Κοινοβουλίου και του Συμβουλίου, της 18ης Ιουνίου 2009 , για τη θέσπιση του ευρωπαϊκού συστήματος πιστωτικών μονάδων για την επαγγελματική εκπαίδευση και κατάρτιση (ECVET) (Κείμενο που παρουσιάζει ενδιαφέρον για τον ΕΟΧ)

text:
               8.7.2009

               EL

               Επίσημη Εφημερίδα της Ευρωπαϊκής Ένωσης

               C 155/11

      ΣΫΣΤΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ

   της 18ης Ιουνίου 2009
   για τη θέσπιση του ευρωπαϊκού συστήματος πιστωτικών μονάδων για την επαγγελματική εκπαίδευση και κατάρτιση (ECVET)
   (Κείμενο που παρουσιάζει ενδιαφέρον για τον ΕΟΧ)
   2009/C 155/02
   ΤΟ ΕΥΡΩΠΑΪΚΟ ΚΟΙΝΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη σuvθήκη περί ιδρύσεως της Ευρωπαϊκής Κοινότητας, και ιδίως τα άρθρα 149 παράγραφος 4 και 150 παράγραφος 4,
   την πρόταση της Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   τη γνώμη της Επιτροπής των Περιφερειών (2),
   Αποφασίζοντας σύμφωνα με τη διαδικασία του άρθρου 251 της σuvθήκη, (3)

   Εκτιμώντας τα ακόλουθα:

               (1)

               Η ανάπτυξη και η αναγνώριση των γνώσεων, των δεξιοτήτων και των ικανοτήτων των πολιτών έχει καθοριστική σημασία για την προσωπική και επαγγελματική τους ανέλιξη, όπως και για την ανταγωνιστικότητα, την απασχόληση και την κοινωνική συνοχή στην Κοινότητα. Στο πλαίσιο αυτό, θα πρέπει να διευκολύνουν τη διακρατική κινητικότητα των εργαζομένων και των εκπαιδευομένων και να συμβάλλουν στην αντιμετώπιση των απαιτήσεων της προσφοράς και της ζήτησης στην ευρωπαϊκή αγορά εργασίας. Συνεπώς, θα πρέπει να προαχθούν και να βελτιωθούν, σε κοινοτικό επίπεδο, η συμμετοχή στη διά βίου μάθηση χωρίς σύνορα για όλους, και η μεταφορά, η αναγνώριση και η συσσώρευση μαθησιακών αποτελεσμάτων που πέτυχαν οι πολίτες σε τυπικά, άτυπα και μη τυπικά πλαίσια.

               (2)

               Το 2000, το Ευρωπαϊκό Συμβούλιο της Λισσαβώνας κατέληξε στο συμπέρασμα ότι η αύξηση της διαφάνειας όσον αφορά τα προσόντα θα πρέπει να είναι μία από τις κύριες συνιστώσες που απαιτούνται για την προσαρμογή των συστημάτων εκπαίδευσης και κατάρτισης της Κοινότητας στις απαιτήσεις της κοινωνίας της γνώσης. Επιπλέον, το 2002, το Ευρωπαϊκό Συμβούλιο της Βαρκελώνης τόνισε τη σημασία που έχει η βελτίωση της διαφάνειας και των μεθόδων αναγνώρισης στον τομέα της επαγγελματικής εκπαίδευσης και κατάρτισης («VET»).

               (3)

               Τα συστήματα VET, ένα από τα κυριότερα πεδία της διά βίου μάθησης, συνδέονται άμεσα τόσο με τη γενική και ανώτερη εκπαίδευση όσο και με την πολιτική απασχόλησης, καθώς και με την κοινωνική πολιτική κάθε κράτους μέλους. Βάσει της εν λόγω δια τομεακής τους δράσης προωθούν όχι μόνο την ανταγωνιστικότητα της ευρωπαϊκής οικονομίας και την πλήρωση των αναγκών της αγοράς εργασίας, αλλά και την κοινωνική συνοχή και ισότητα, καθώς και τη συμμετοχή και τη σύμπραξη των πολιτών.

               (4)

               Το ψήφισμα του Συμβουλίου, της 19ης Δεκεμβρίου 2002, σχετικά με την προαγωγή της ενισχυμένης ευρωπαϊκής συνεργασίας στον τομέα της επαγγελματικής εκπαίδευσης και κατάρτισης (4) («διαδικασία της Κοπεγχάγης») και η κοινή ενδιάμεση έκθεση του Συμβουλίου και της Επιτροπής σχετικά με την εφαρμογή του προγράμματος εργασίας «Εκπαίδευση και κατάρτιση 2010» (5), του 2004, τονίζουν τη σημασία ενός συστήματος μεταφοράς πιστωτικών μονάδων για την επαγγελματική εκπαίδευση και κατάρτιση, ενώ στην κοινή έκθεση προόδου του Συμβουλίου και της Επιτροπής (6), για το 2008, τονίζεται η ανάγκη να καταβληθούν περισσότερες προσπάθειες για τη βελτίωση της ποιότητας και της ελκυστικότητας της VET.

               (5)

               Τα συμπεράσματα του Συμβουλίου και των αντιπροσώπων των κυβερνήσεων των κρατών μελών, που συνεδρίασαν στο πλαίσιο του Συμβουλίου, της 15ης Νοεμβρίου 2004, σχετικά με τις μελλοντικές προτεραιότητες της ενισχυμένης ευρωπαϊκής συνεργασίας στον τομέα της επαγγελματικής εκπαίδευσης και κατάρτισης έδωσαν προτεραιότητα στην ανάπτυξη και την εφαρμογή του ευρωπαϊκού συστήματος μεταφοράς πιστωτικών μονάδων για τη VET ούτως ώστε οι εκπαιδευόμενοι να μπορούν να αξιοποιούν τα επιτεύγματα της μαθησιακής τους πορείας, όταν διακινούνται μεταξύ συστημάτων επαγγελματικής κατάρτισης.

               (6)

               Ο στόχος της παρούσας σύστασης είναι η δημιουργία του ευρωπαϊκού συστήματος πιστωτικών μονάδων για την επαγγελματική εκπαίδευση και κατάρτιση («ECVET»), που αποβλέπει να διευκολύνει τη μεταφορά, την αναγνώριση και τη συσσώρευση των αξιολογημένων μαθησιακών αποτελεσμάτων των ατόμων τα οποία επιδιώκουν να αποκτήσουν ένα επαγγελματικό προσόν. Αυτό θα βελτιώσει τη γενική κατανόηση των μαθησιακών αποτελεσμάτων των πολιτών και τη διαφάνεια, τη διεθνική κινητικότητα και τη δυνατότητα μεταφοράς μεταξύ και, κατά περίπτωση, εντός των κρατών μελών, σε ένα χώρο διά βίου μάθησης χωρίς σύνορα, και θα διευκολύνει την κινητικότητα και τη δυνατότητα μεταφοράς τίτλων προσόντων σε εθνικό επίπεδο μεταξύ διαφορετικών τομέων της οικονομίας και της αγοράς εργασίας· επιπλέον, θα συμβάλει στην ανάπτυξη και στη διεύρυνση της ευρωπαϊκής συνεργασίας στην εκπαίδευση και στην κατάρτιση.

               (7)

               Το ECVET θα πρέπει να βασίζεται στις αρχές και στις τεχνικές προδιαγραφές που ορίζονται στο παράρτημα II. Επιπλέον, θα πρέπει να λαμβάνει υπόψη του τις κοινές αρχές διασφάλισης της ποιότητας που καθορίζονται με τα συμπεράσματα του Συμβουλίου, της 28ης Μαΐου 2004, σχετικά με τη διασφάλιση της ποιότητας στην επαγγελματική εκπαίδευση και κατάρτιση, καθώς και τη σύσταση του Ευρωπαϊκού Κοινοβουλίου και του Συμβουλίου, της 18ης Ιουνίου 2009, για τη δημιουργία ευρωπαϊκού πλαισίου αναφοράς για τη διασφάλιση της ποιότητας στην επαγγελματική εκπαίδευση και κατάρτιση (7).

               (8)

               Το ECVET εφαρμόζεται για όλα τα μαθησιακά αποτελέσματα, τα οποία θα πρέπει καταρχήν να μπορούν να επιτευχθούν μέσω διαφόρων εκπαιδευτικών και μαθησιακών διαύλων σε όλα τα επίπεδα του ευρωπαϊκού πλαισίου επαγγελματικών προσόντων για τη διά βίου μάθηση («EQF») και, στη συνέχεια, να μεταφέρονται και να αναγνωρίζονται. Συνεπώς, η παρούσα σύσταση συμβάλλει στους ευρύτερους στόχους της προώθησης της διά βίου μάθησης και της αύξησης της δυνατότητας απασχόλησης, της αποδοχής της κινητικότητας και της κοινωνικής ενσωμάτωσης των εργαζομένων και των εκπαιδευομένων. Διευκολύνει ειδικότερα την ανάπτυξη ευέλικτων και εξατομικευμένων διαύλων καθώς επίσης και την αναγνώριση των μαθησιακών αποτελεσμάτων που επιτυγχάνονται με άτυπη και μη τυπική μάθηση.

               (9)

               Η εφαρμογή διαφανών αρχών διασφάλισης της ποιότητας, η ανταλλαγή πληροφοριών και η δημιουργία συμπράξεων μεταξύ των φορέων που είναι αρμόδιοι για τα επαγγελματικά προσόντα, των παρόχων επαγγελματικής εκπαίδευσης και κατάρτισης και των άλλων σχετικών εμπλεκόμενων παραγόντων θα πρέπει να συμβάλλουν στην οικοδόμηση αμοιβαίας εμπιστοσύνης και θα πρέπει να διευκολύνουν την εφαρμογή της παρούσας σύστασης.

               (10)

               Η παρούσα σύσταση θα πρέπει να διευκολύνει τη συμβατότητα, τη συγκρισιμότητα και τη συμπληρωματικότητα μεταξύ των συστημάτων πιστωτικών μονάδων που χρησιμοποιούνται στον τομέα της επαγγελματικής εκπαίδευσης και κατάρτισης και του ευρωπαϊκού συστήματος μεταφοράς και συσσώρευσης ακαδημαϊκών μονάδων («ECTS»), το οποίο χρησιμοποιείται στον τομέα της τριτοβάθμιας εκπαίδευσης, και, ως εκ τούτου, θα πρέπει να συμβάλλει σε μεγαλύτερη «διαπερατότητα» μεταξύ επιπέδων εκπαίδευσης και κατάρτισης, σύμφωνα με την εθνική νομοθεσία και πρακτική.

               (11)

               Σύμφωνα με τα συμπεράσματα του Συμβουλίου, της 28ης Μαΐου 2004, σχετικά με τις κοινές ευρωπαϊκές αρχές για προσδιορισμό και την επικύρωση της άτυπης και της μη τυπικής μάθησης, θα πρέπει να προαχθεί η επικύρωση των αξιολογημένων άτυπων και μη τυπικών μαθησιακών αποτελεσμάτων.

               (12)

               Η παρούσα σύσταση συμπληρώνει τη σύσταση του Ευρωπαϊκού Κοινοβουλίου και του Συμβουλίου, της 23ης Απριλίου 2008, σχετικά με τη θέσπιση του ευρωπαϊκού πλαισίου επαγγελματικών προσόντων για τη διά βίου μάθηση (8) η οποία συνιστά να προωθήσουν τα κράτη μέλη την ανάπτυξη στενών σχέσεων μεταξύ του EQF και των υπαρχόντων ή μελλοντικών ευρωπαϊκών συστημάτων μεταφοράς και συσσώρευσης πιστωτικών μονάδων στην τριτοβάθμια εκπαίδευση και στη VET. Ενώ ο κύριος στόχος του EQF είναι η αύξηση της διαφάνειας, της συγκρισιμότητας και της δυνατότητας μεταφοράς των αποκτηθέντων προσόντων, το ECVET αποβλέπει στο να διευκολύνει τη μεταφορά, την αναγνώριση και τη συσσώρευση των μαθησιακών αποτελεσμάτων των πολιτών στην πορεία τους προς την απόκτηση επαγγελματικών προσόντων.

               (13)

               Η παρούσα σύσταση λαμβάνει υπόψη την απόφαση αριθ. 2241/2004/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004, σχετικά με το ενιαίο κοινοτικό πλαίσιο για τη διαφάνεια των επαγγελματικών προσόντων και ικανοτήτων (Europass) (9) και τη σύσταση του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με τη διακρατική κινητικότητα εντός της Κοινότητας για σκοπούς εκπαίδευσης και κατάρτισης: ευρωπαϊκός χάρτης ποιότητας για την κινητικότητα (10).

               (14)

               Η παρούσα σύσταση θα πρέπει να διευκολύνει τη συμμετοχή των αρμοδίων τοπικών και περιφερειακών αρχών στη διαδικασία της κατά περίπτωση σύνδεσης των εθνικών ή άλλων πλαισίων προσόντων και συστημάτων με το ECVET.

               (15)

               Η παρούσα σύσταση δεν θα πρέπει να θίξει την οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων (11), η οποία δημιουργεί δικαιώματα και υποχρεώσεις τόσο για την αρμόδια εθνική αρχή όσο και για το διακινούμενο εργαζόμενο. Η χρήση του ECVET δεν θα πρέπει να επηρεάζει την πρόσβαση στην αγορά εργασίας, όταν έχει γίνει αναγνώριση επαγγελματικών προσόντων σύμφωνα με την οδηγία 2005/36/ΕΚ. Επιπλέον, το ECVET δεν συνεπάγεται κανένα νέο δικαίωμα των πολιτών για την αυτόματη αναγνώριση μαθησιακών αποτελεσμάτων ή βαθμών.

               (16)

               Η θέσπιση και η εφαρμογή του ECVET είναι προαιρετική κατά τα άρθρα 149 και 150 της σuvθήκη, και μπορεί, επομένως, να πραγματοποιηθεί μόνο σύμφωνα με τις ισχύουσες εθνικές νομοθετικές και κανονιστικές διατάξεις.

               (17)

               Δεδομένου ότι οι στόχοι της παρούσας σύστασης, συγκεκριμένα η υποστήριξη και η συμπλήρωση των δραστηριοτήτων των κρατών μελών, η διευκόλυνση της μεταξύ τους συνεργασίας, η αύξηση της διαφάνειας και η προώθηση της κινητικότητας και της δια βίου μάθησης δεν μπορούν να επιτευχθούν επαρκώς από τα κράτη μέλη και μπορούν, συνεπώς, λόγω της κλίμακας ή των αποτελεσμάτών τους, να επιτευχθούν καλλίτερα σε κοινοτικό επίπεδο, η Κοινότητα δύναται να λάβει μέτρα σύμφωνα με την αρχή της επικουρικότητας του άρθρου 5 της σuvθήκη. Σύμφωνα με την αρχή της αναλογικότητας του ιδίου άρθρου, η παρούσα σύσταση δεν υπερβαίνει τα αναγκαία όρια για την επίτευξη των στόχων αυτών, καθόσον δεν αντικαθιστά ούτε ορίζει εθνικά συστήματα επαγγελματικών προσόντων ή/και επαγγελματικά προσόντα ή εθνικά συστήματα πιστωτικών μονάδων, δεν προσδιορίζει ειδικά μαθησιακά αποτελέσματα ούτε ικανότητες συγκεκριμένων ατόμων και δεν επιδιώκει ούτε απαιτεί τον κατακερματισμό ή την εναρμόνιση των συστημάτων προσόντων,

         ΣΥΝΙΣΤΟΥΝ ΣΤΑ ΚΡΑΤΗ ΜΕΛΗ:

               1.

               Να προωθήσουν το ευρωπαϊκό σύστημα πιστωτικών μονάδων για την επαγγελματική εκπαίδευση και κατάρτιση («ECVET»), όπως ορίζεται στα παραρτήματα Ι και ΙΙ, σε όλα τα επίπεδα του EQF όσον αφορά επαγγελματικά προσόντα επαγγελματικής εκπαίδευσης και κατάρτισης, για να διευκολύνουν τη διασυνοριακή κινητικότητα και την αναγνώριση των μαθησιακών αποτελεσμάτων στον τομέα της VET και τη διά βίου μάθηση χωρίς σύνορα·

               2.

               Να δημιουργήσουν τις αναγκαίες προϋποθέσεις και να θεσπίσουν μέτρα, κατά περίπτωση, ούτως ώστε από το 2012, σύμφωνα με την εθνική νομοθεσία και πρακτική, και με βάση δοκιμαστική και πειραματική εφαρμογή, το ECVET να μπορέσει σταδιακά να εφαρμοσθεί στα επαγγελματικά προσόντα της VET σε όλα τα επίπεδα του EQF και να χρησιμοποιείται για τους σκοπούς της μεταφοράς, της αναγνώρισης και της συσσώρευσης των μαθησιακών αποτελεσμάτων που έχουν επιτύχει οι πολίτες σε τυπικά και, κατά περίπτωση, σε άτυπα και μη τυπικά πλαίσια·

               3.

               Να υποστηρίξουν την ανάπτυξη εθνικών και ευρωπαϊκών συμπράξεων και δικτύων, στα οποία να συμμετέχουν οι φορείς που είναι αρμόδιοι για τα προσόντα και τους τίτλους, οι πάροχοι επαγγελματικής εκπαίδευσης και κατάρτισης, οι κοινωνικοί εταίροι και οι άλλοι σχετικοί παράγοντες, με ειδική αποστολή τον πειραματισμό, την εφαρμογή και την προώθηση του ECVEΤ·

               4.

               Να μεριμνούν ώστε οι πολίτες και οι φορείς που δραστηριοποιούνται στον τομέα της VET να έχουν πρόσβαση σε πληροφορίες και οδηγίες για τη χρήση του ECVET, διευκολύνοντας παράλληλα την ανταλλαγή πληροφοριών μεταξύ των κρατών μελών. Επιπλέον, να εξασφαλίσουν ότι η εφαρμογή του ECVET στα επαγγελματικά προσόντα τυγχάνει της κατάλληλης δημοσιότητας από τις αρμόδιες αρχές και ότι τα σχετικά έγγραφα «Europass», που εκδίδουν οι αρμόδιες αρχές, περιλαμβάνουν σαφείς σχετικές πληροφορίες·

               5.

               Να εφαρμόζουν, σύμφωνα με την εθνική νομοθεσία και πρακτική, τις κοινές αρχές διασφάλισης της ποιότητας στη VET που διατυπώνονται στα συμπεράσματα του Συμβουλίου, της 28ης Μαΐου 2004, σχετικά με τη διασφάλιση της ποιότητας στην επαγγελματική εκπαίδευση και κατάρτιση, κατά τη χρήση του ECVET, ιδιαιτέρως σε σχέση με την αξιολόγηση, την επικύρωση και την αναγνώριση των μαθησιακών αποτελεσμάτων·

               6.

               Να μεριμνούν για την ύπαρξη λειτουργικών μηχανισμών συντονισμού και παρακολούθησης στα κατάλληλα επίπεδα, σύμφωνα με τη νομοθεσία, τις δομές και τις απαιτήσεις κάθε κράτους μέλους, ούτως ώστε να κατοχυρώνεται η ποιότητα, η διαφάνεια και η συνοχή των πρωτοβουλιών που αναλαμβάνονται για την εφαρμογή του ECVET,

         ΕΠΙΔΟΚΙΜΑΖΟΥΝ ΤΗΝ ΠΡΟΘΕΣΗ ΤΗΣ ΕΠΙΤΡΟΠΗΣ:

               1.

               Να υποστηρίζει τα κράτη μέλη κατά την εκτέλεση των καθηκόντων στα οποία αναφέρονται τα σημεία 1 έως 6 και κατά την εφαρμογή των αρχών και των τεχνικών προδιαγραφών του ECVET, που ορίζονται στο παράρτημα ΙΙ, ιδίως διευκολύνοντας τις δοκιμές, τη συνεργασία, την αλληλοδιδασκαλία, την προώθηση και την υλοποίηση ενεργειών ενημέρωσης και διαβούλευσης και διασφαλίζοντας, ταυτόχρονα, την πρόσβαση όλων των ενδιαφερομένων πολιτών στο υλικό καθοδήγησης·

               2.

               Να καταρτίζει οδηγούς χρήσης και σχετικά «εργαλεία», και να προσαρμόζει τα σχετικά έγγραφα Europass, σε συνεργασία με τα κράτη μέλη, τους εθνικούς και Ευρωπαίους εμπειρογνώμονες και χρήστες, να αναπτύξει εμπειρία για τη βελτίωση της συμβατότητας και της συμπληρωματικότητας μεταξύ του ECVET και του ECTS, που χρησιμοποιείται στον τομέα της τριτοβάθμιας εκπαίδευσης, σε συνεργασία με εμπειρογνώμονες της επαγγελματικής εκπαίδευσης και κατάρτισης και της τριτοβάθμιας εκπαίδευσης και χρήστες σε ευρωπαϊκό και εθνικό επίπεδο, και να παρέχει τακτική πληροφόρηση για τις εξελίξεις του ECVEΤ·

               3.

               Να προωθεί, και να συμμετέχει, μαζί με τα κράτη μέλη, σε ευρωπαϊκό δίκτυο ECVET, στο οποίο συμμετέχουν παράγοντες που δραστηριοποιούνται στον τομέα της VET, καθώς και τα αρμόδια εθνικά ιδρύματα, με σκοπό τη διάδοση και την υποστήριξη του ECVET εντός των κρατών μελών και τη συγκρότηση διαρκούς βάσης για την ανταλλαγή πληροφοριών και εμπειριών μεταξύ κρατών μελών· να δημιουργήσει, από τους συμμετέχοντες στο δίκτυο αυτό, ομάδα χρηστών ECVET με στόχο να συμβάλει στην ενημέρωση του οδηγού χρήσης και στην ποιότητα και τη συνολική συνοχή της διαδικασίας συνεργασίας για την εφαρμογή του ECVEΤ·

               4.

               Να παρακολουθεί τις αναληφθείσες ενέργειες και να εξασφαλίζει την κατάλληλη συνέχεια, συμπεριλαμβανομένων των αποτελεσμάτων της δοκιμαστικής και πειραματικής εφαρμογής, και, μετά την αξιολόγηση και αποτίμηση της παρούσας δράσης, η οποία διεξάγεται σε συνεργασία με τα κράτη μέλη, να υποβάλει έκθεση, μέχρι τις 18 Ιουνίου 2014, στο Ευρωπαϊκό Κοινοβούλιο και στο Συμβούλιο σχετικά με την πείρα που θα έχει αποκτηθεί και τις συνέπειες για το μέλλον, συμπεριλαμβανομένης, εν ανάγκη, της επανεξέτασης και της προσαρμογής της παρούσας σύστασης, στις οποίες θα συμπεριλαμβάνεται η ενημέρωση των τεχνικών παραρτημάτων και του υλικού καθοδήγησης, σε συνεργασία με τα κράτη μέλη.

      Βρυξέλλες, 18 Ιουνίου 2009.

            Για το Ευρωπαϊκό Κοινοβούλιο

            Ο Πρόεδρος

         H.-G. PÖTTERING

            Για το Συμβούλιο

            Ο Πρόεδρος

         Štefan FÜLE

      (1)  ΕΕ C 100 της 30.4.2009, σ. 140.

      (2)  ΕΕ C 325 της 19.12.2008, σ. 48.

      (3)  Θέση του Ευρωπαϊκού Κοινοβουλίου της 18ης Δεκεμβρίου 2008 (δεν έχει δημοσιευθεί ακόμη στην Επίσημη Εφημερίδα).και απόφαση του Συμβουλίου της 11ης Μαΐου 2009.

      (4)  ΕΕ C 13 της 18.1.2003, σ. 2.

      (5)  ΕΕ C 104 της 30.4.2004, σ. 1.

      (6)  ΕΕ C 86 της 5.4.2008, σ. 1.

      (7)  Βλέπε σελίδα 1 της παρούσας Επίσημης Εφημερίδας.

      (8)  ΕΕ C 111 της 6.5.2008, σ. 1.

      (9)  ΕΕ L 390 της 31.12.2004, σ. 6.

      (10)  ΕΕ L 394 της 30.12.2006, σ. 5.

      (11)  ΕΕ L 255 της 30.9.2005, σ. 22.

      ΠΑΡΑΡΤΗΜΑ Ι

         ΟΡΙΣΜΟΊ

      Για τους σκοπούς της παρούσας σύστασης, ισχύουν οι ακόλουθοι ορισμοί:

                  α)

                  «επαγγελματικό προσόν/τίτλος προσόντων»: το επίσημο αποτέλεσμα διαδικασίας αξιολόγησης και πιστοποίησης, το οποίο προκύπτει όταν το αρμόδιο ίδρυμα διαπιστώνει ότι ένα άτομο έχει επιτύχει μαθησιακά αποτελέσματα που ανταποκρίνονται σε συγκεκριμένες προδιαγραφές·

                  β)

                  «μαθησιακά αποτελέσματα»: η περιγραφή όλων αυτών που ο εκπαιδευόμενος γνωρίζει, κατανοεί και μπορεί να κάνει μετά την ολοκλήρωση της μαθησιακής διαδικασίας και τα οποία ορίζονται υπό μορφή γνώσεων, δεξιοτήτων και ικανοτήτων·

                  γ)

                  «ενότητα / ψηφίδα μαθησιακών αποτελεσμάτων» (ενότητα/ ψηφίδα): συστατικό στοιχείο ενός επαγγελματικού προσόντος, που αποτελείται από συνεκτικό σύνολο γνώσεων, δεξιοτήτων και ικανοτήτων που μπορούν να αξιολογηθούν και να πιστοποιηθούν·

                  δ)

                  «πιστωτική μονάδα μαθησιακών αποτελεσμάτων» (πιστωτική μονάδα): σύνολο μαθησιακών αποτελεσμάτων ενός ατόμου, που έχουν αξιολογηθεί και τα οποία μπορούν να συσσωρευθούν για την απόκτηση επαγγελματικού προσόντος ή να μεταφερθούν σε άλλα μαθησιακά προγράμματα ή επαγγελματικά προσόντα·

                  ε)

                  «αρμόδιο ίδρυμα»: ίδρυμα αρμόδιο για τον σχεδιασμό και τη χορήγηση επαγγελματικών προσόντων ή για την αναγνώριση ενοτήτων/ ψηφίδων ή την εκτέλεση άλλων λειτουργιών που συνδέονται με το ECVET, όπως η απονομή βαθμών ECVET σε επαγγελματικά προσόντα και ενότητες/ ψηφίδες, η αξιολόγηση, η πιστοποίηση και η αναγνώριση μαθησιακών αποτελεσμάτων, σύμφωνα με τους κανόνες και τις πρακτικές των συμμετεχουσών χωρών·

                  στ)

                  «αξιολόγηση μαθησιακών αποτελεσμάτων»: μέθοδοι και διαδικασίες που χρησιμοποιούνται για να προσδιορισθεί ο βαθμός στον οποίο ο εκπαιδευόμενος έχει όντως αποκτήσει τις συγκεκριμένες γνώσεις, δεξιότητες και ικανότητες·

                  ζ)

                  «πιστοποίηση μαθησιακών αποτελεσμάτων»: η διαδικασία με την οποία επιβεβαιώνεται ότι ορισμένα αξιολογηθέντα μαθησιακά αποτελέσματα που έχει επιτύχει ο εκπαιδευόμενος αντιστοιχούν σε συγκεκριμένα αποτελέσματα τα οποία είναι δυνατόν να απαιτηθούν για ενότητα/ ψηφίδα ή ένα επαγγελματικό προσόν·

                  η)

                  «αναγνώριση μαθησιακών αποτελεσμάτων»: η διαδικασία επίσημης επικύρωσης των μαθησιακών αποτελεσμάτων που επιτεύχθηκαν, με τη χορήγηση τίτλων ενοτήτων/ψηφίδων ή επαγγελματικών προσόντων·

                  θ)

                  «βαθμοί ECVET»: η αριθμητική έκφραση της συνολικής βαρύτητας των μαθησιακών αποτελεσμάτων σε επαγγελματικό προσόν και της σχετικής βαρύτητας των ενοτήτων/ ψηφίδων σε σχέση με το επαγγελματικό προσόν.

      ΠΑΡΑΡΤΗΜΑ ΙΙ

         ECVET – ΑΡΧΕΣ ΚΑΙ ΤΕΧΝΙΚΕΣ ΠΡΟΔΙΑΓΡΑΦΕΣ

      Το ECVET αποτελεί τεχνικό πλαίσιο για τη μεταφορά, την αναγνώριση, και, κατά περίπτωση, τη συσσώρευση των μαθησιακών αποτελεσμάτων ενός προσώπου με σκοπό την απόκτηση επαγγελματικού προσόντος. Τα εργαλεία και η μεθοδολογία του ECVET περιλαμβάνουν την περιγραφή των επαγγελματικών προσόντων υπό μορφήν ενοτήτων/ ψηφίδων μαθησιακών αποτελεσμάτων με συνδεδεμένους βαθμούς, διαδικασία μεταφοράς και συσσώρευσης και συμπληρωματικά έγγραφα, όπως συμφωνίες μάθησης, πρακτικά καταγραφής αποτελεσμάτων και οδηγούς χρήσης του ECVET.
      Το ECVET προορίζεται να διευκολύνει την αναγνώριση των μαθησιακών αποτελεσμάτων σύμφωνα με την εθνική νομοθεσία, στο πλαίσιο της κινητικότητας, για τους σκοπούς της απόκτησης επαγγελματικού προσόντος. Σημειώνεται ότι το ECVET δεν συνεπάγεται νέο δικαίωμα των πολιτών για την αυτόματη αναγνώριση μαθησιακών αποτελεσμάτων ή βαθμών. Η εφαρμογή του για συγκεκριμένο τίτλο προσόντων συμφωνεί με τη νομοθεσία, τους κανόνες και τους κανονισμούς που ισχύουν στα κράτη μέλη και βασίζεται στις εξής αρχές και τεχνικές προδιαγραφές:
      1.   Ενότητες/ψηφίδες μαθησιακών αποτελεσμάτων

      Η ενότητα αποτελεί συνιστώσα του επαγγελματικού προσόντος, και συνίσταται από ένα συνεκτικό σύνολο γνώσεων, δεξιοτήτων και ικανοτήτων που μπορούν να αξιολογούνται και να πιστοποιούνται με ορισμένους σχετικούς βαθμούς ECVET. Κάθε επαγγελματικό προσόν περιλαμβάνει συνήθως περισσότερες από μία ενότητες/ψηφίδες και απαρτίζεται από το πλήρες σύνολο ενοτήτων/ψηφίδων. Συνεπώς, ο εκπαιδευόμενος μπορεί να αποκτά επαγγελματικό προσόν συσσωρεύοντας τις απαιτούμενες ενότητες/ψηφίδες, τις οποίες έχει ολοκληρώσει σε διάφορες χώρες και σε διάφορα πλαίσια (τυπικό και, κατά περίπτωση, άτυπο και μη τυπικό), με την παράλληλη τήρηση της εθνικής νομοθεσίας που αφορά τη συσσώρευση ενοτήτων και την αναγνώριση των μαθησιακών αποτελεσμάτων.
      Οι ενότητες/ψηφίδες που συναπαρτίζουν το επαγγελματικό προσόν θα πρέπει:

                  —

                  να περιγράφονται με σαφή και κατανοητό τρόπο, με μνεία στις γνώσεις, στις δεξιότητες και στις ικανότητες που περιλαμβάνουν·

                  —

                  να δομούνται και να οργανώνονται συνεκτικά σε σχέση με το συνολικό επαγγελματικό προσόν·

                  —

                  να δομούνται με τρόπο που καθιστά δυνατή τη χωριστή αξιολόγηση και πιστοποίηση των μαθησιακών αποτελεσμάτων που περιλαμβάνονται σε κάθε ενότητα.

            Η ενότητα/ψηφίδα μπορεί να αφορά ειδικώς μόνον ένα επαγγελματικό προσόν ή να είναι κοινή σε περισσότερους τίτλους προσόντων. Τα αναμενόμενα μαθησιακά αποτελέσματα που καθορίζουν μια ενότητα/ψηφίδα μπορούν να επιτυγχάνονται ανεξάρτητα από τον τόπο ή τον τρόπο επίτευξής τους. Επομένως, καταρχήν, η ενότητα/ψηφίδα δεν πρέπει να συγχέεται με την συνιστώσα ενός τυπικού προγράμματος μάθησης ή κατάρτισης.
      Οι κανόνες και οι διαδικασίες που χρησιμοποιούνται για τον καθορισμό των χαρακτηριστικών των ενοτήτων/ψηφίδων μαθησιακών αποτελεσμάτων και για τον συνδυασμό και τη συσσώρευση ενοτήτων για ένα συγκεκριμένο επαγγελματικό προσόν καθορίζονται από τα αρμόδια ιδρύματα και τους εταίρους που συμμετέχουν στη διαδικασία κατάρτισης σύμφωνα με τους εθνικούς ή περιφερειακούς κανόνες.
      Οι προδιαγραφές της ενότητας/ψηφίδας θα πρέπει να περιλαμβάνουν:

                  —

                  τον γενικό τίτλο της ενότητας/ψηφίδας·

                  —

                  τον γενικό τίτλο του επαγγελματικού προσόντος (ή των επαγγελματικών προσόντων) που αφορά η ενότητα/ψηφίδα, κατά περίπτωση·

                  —

                  τα στοιχεία αναφοράς του επαγγελματικού προσόντος σύμφωνα με το επίπεδο του EQF και, κατά περίπτωση, με το επίπεδο του εθνικού πλαισίου επαγγελματικών προσόντων («NQF»), σε σχέση με τους βαθμούς πιστωτικών μονάδων ECVET που συνδέονται με το επαγγελματικό προσόν·

                  —

                  τα μαθησιακά αποτελέσματα που περιλαμβάνονται στην ενότητα/ψηφίδα·

                  —

                  τη διαδικασία και τα κριτήρια αξιολόγησης αυτών των μαθησιακών αποτελεσμάτων·

                  —

                  τους βαθμούς ECVET που συνδέονται με την ενότητα/ψηφίδα·

                  —

                  τη διάρκεια ισχύος της ενότητας/ψηφίδας, εάν έχει σημασία.

            2.   Μεταφορά και συσσώρευση μαθησιακών αποτελεσμάτων, συμπράξεις ECVET

      Στο ECVET, οι ενότητες/ψηφίδες μαθησιακών αποτελεσμάτων που επιτυγχάνονται σε ένα πλαίσιο αξιολογούνται και, στη συνέχεια, κατόπιν θετικής αξιολόγησης, μεταφέρονται σε άλλο πλαίσιο. Στο δεύτερο αυτό πλαίσιο, πιστοποιούνται και αναγνωρίζονται από το αρμόδιο ίδρυμα ως τμήμα των απαιτήσεων που προβλέπονται για το επαγγελματικό προσόν που επιδιώκει να αποκτήσει ο ενδιαφερόμενος. Στη συνέχεια, είναι δυνατή η συσσώρευση ενοτήτων/ψηφίδων μαθησιακών αποτελεσμάτων για την απόκτηση του συγκεκριμένου επαγγελματικού προσόντος, σύμφωνα με τους ισχύοντες εθνικούς ή περιφερειακούς κανόνες. Οι διαδικασίες και οι κατευθυντήριες γραμμές που διέπουν την αξιολόγηση, την επικύρωση, την πιστοποίηση και την αναγνώριση των ενοτήτων/ψηφίδων μαθησιακών αποτελεσμάτων καθορίζονται από τα σχετικά αρμόδια ιδρύματα και τους εταίρους που συμμετέχουν στη διαδικασία κατάρτισης.
      Η μεταφορά πιστωτικών μονάδων βάσει του ECVET για τα μαθησιακά αποτελέσματα που επιτυγχάνονται σε τυπικά μαθησιακά πλαίσια θα πρέπει να διευκολύνεται με τη δημιουργία συμπράξεων και δικτύων μεταξύ των αρμόδιων ιδρυμάτων, καθένα από τα οποία θα έχει το δικαίωμα, στο δικό του πλαίσιο, να χορηγεί επαγγελματικά προσόντα ή ενότητες/ψηφίδες ή να παρέχει πιστωτικές μονάδες για επιτευχθέντα μαθησιακά αποτελέσματα προς μεταφορά και πιστοποίηση.
      Η δημιουργία συμπράξεων αποβλέπει στα εξής:

                  —

                  τη θέσπιση γενικού πλαισίου συνεργασίας και δικτύωσης μεταξύ των εταίρων, που καθορίζεται σε μνημόνια συμφωνίας («ΜΣ»)με τα οποία εδραιώνεται κλίμα αμοιβαίας εμπιστοσύνης·

                  —

                  τη διευκόλυνση των εταίρων όσον αφορά την πρόβλεψη ειδικών ρυθμίσεων για τη μεταφορά πιστωτικών μονάδων για τους εκπαιδευόμενους.

            Τα ΜΣ θα πρέπει να επιβεβαιώνουν ότι οι εταίροι:

                  —

                  αποδέχονται μεταξύ τους το αντίστοιχο καθεστώς τους ως αρμόδιων ιδρυμάτων·

                  —

                  αποδέχονται μεταξύ τους ότι τα κριτήρια και οι διαδικασίες που χρησιμοποιεί εκάτερος για τη διασφάλιση της ποιότητας, την αξιολόγηση, την πιστοποίηση και την αναγνώριση είναι ικανοποιητικά για τους σκοπούς της μεταφοράς πιστωτικών μονάδων·

                  —

                  συνομολογούν τους όρους λειτουργίας της σύμπραξης, όπως τους στόχους, τη διάρκεια και τις ρυθμίσεις επανεξέτασης του ΜΣ·

                  —

                  συμφωνούν σχετικά με τη συγκρισιμότητα των σχετικών επαγγελματικών προσόντων για τους σκοπούς της μεταφοράς πιστωτικών μονάδων, χρησιμοποιώντας τα επίπεδα αναφοράς που έχει καθορίσει το EQF·

                  —

                  προσδιορίζουν άλλους παράγοντες και αρμόδια ιδρύματα που μπορούν να συμμετάσχουν στη σχετική διαδικασία και καθορίζουν τα καθήκοντα τους.

            Για την εφαρμογή του ECVET σε μαθησιακά αποτελέσματα που έχουν επιτευχθεί σε άτυπο και μη τυπικό μαθησιακό πλαίσιο ή εκτός του πλαισίου συγκεκριμένου ΜΣ, το αρμόδιο ίδρυμα το οποίο δικαιούται να χορηγεί επαγγελματικά προσόντα ή ενότητες/ψηφίδες ή να παρέχει πιστωτικές μονάδες θα πρέπει να θεσπίζει διαδικασίες και μηχανισμούς για τον προσδιορισμό, την πιστοποίηση και την αναγνώριση αυτών των μαθησιακών αποτελεσμάτων μέσω της χορήγησης των αντίστοιχων ενοτήτων/ψηφίδων και των σχετικών βαθμών ECVET.
      3.   Συμφωνία μάθησης και πρακτικά καταγραφής αποτελεσμάτων

      Για την πραγματοποίηση μεταφοράς πιστωτικών μονάδων στην οποία συμμετέχουν δύο εταίροι και ένας συγκεκριμένος διακινούμενος εκπαιδευόμενος, συνάπτεται συμφωνία μάθησης μεταξύ των δύο αρμοδίων ιδρυμάτων που συμμετέχουν στη διαδικασία κατάρτισης και πιστοποίησης και του εκπαιδευομένου, στο πλαίσιο ΜΣ. Η εν λόγω συμφωνία πρέπει:

                  —

                  να διακρίνει μεταξύ των αρμόδιων ιδρυμάτων «προέλευσης» και «υποδοχής» (1).

                  —

                  να προσδιορίζει τους ιδιαίτερους όρους μιας περιόδου κινητικότητας, όπως τα στοιχεία ταυτότητας του εκπαιδευόμενου, τη διάρκεια της περιόδου κινητικότητας, τα μαθησιακά αποτελέσματα που αναμένεται να επιτευχθούν και τους σχετικούς βαθμούς ECVET.

            Η συμφωνία μάθησης θα πρέπει να ορίζει ότι, αν ο εκπαιδευόμενος επιτύχει τα αναμενόμενα μαθησιακά αποτελέσματα και αν τα αποτελέσματα αυτά αξιολογηθούν θετικά από το ίδρυμα «υποδοχής», το ίδρυμα «προέλευσης» θα πρέπει να τα πιστοποιήσει και να τα αναγνωρίσει ως μέρος των απαιτήσεων που προβλέπονται για το επαγγελματικό προσόν , σύμφωνα με τους κανόνες και τις διαδικασίες που έχει καθορίσει το αρμόδιο ίδρυμα.
      Μεταφορά πιστωτικών μονάδων μεταξύ εταίρων μπορεί να πραγματοποιείται για τα μαθησιακά αποτελέσματα που επιτυγχάνονται σε τυπικό και, κατά περίπτωση, άτυπο και μη τυπικό πλαίσιο. Επομένως, η μεταφορά πιστωτικών μονάδων για τα επιτευχθέντα μαθησιακά αποτελέσματα έχει τρία στάδια:

                  —

                  το ίδρυμα «υποδοχής» αξιολογεί τα επιτευχθέντα μαθησιακά αποτελέσματα και χορηγεί πιστωτικές μονάδες στον εκπαιδευόμενο. Τα επιτευχθέντα μαθησιακά αποτελέσματα και οι αντίστοιχοι βαθμοί ECVET καταχωρίζονται στο «πρακτικό καταγραφής αποτελεσμάτων » του εκπαιδευόμενου (2).

                  —

                  το ίδρυμα «προέλευσης» πιστοποιεί τις πιστωτικές μονάδες ως έγκυρη απόδειξη των μαθησιακών αποτελεσμάτων του εκπαιδευομένου·

                  —

                  στη συνέχεια, το ίδρυμα «προέλευσης» αναγνωρίζει τα μαθησιακά αποτελέσματα που έχουν επιτευχθεί. Η αναγνώριση αυτή οδηγεί στη χορήγηση των ενοτήτων και των αντίστοιχων βαθμών ECVET, σύμφωνα με τους κανόνες του συστήματος «προέλευσης».

            Η πιστοποίηση και η αναγνώριση των μαθησιακών αποτελεσμάτων από το αρμόδιο ίδρυμα «προέλευσης» εξαρτάται από την επιτυχή αξιολόγησή τους από το αρμόδιο ίδρυμα «υποδοχής», σύμφωνα με τις διαδικασίες και τα κριτήρια διασφάλισης της ποιότητας που έχουν συμφωνηθεί.
      4.   Βαθμοί ECVET

      Οι βαθμοί ECVET παρέχουν συμπληρωματικές πληροφορίες σχετικά με τα επαγγελματικά προσόντα και τις ενότητες/ψηφίδες σε αριθμητική μορφή. Δεν έχουν καμία αξία όταν δεν συσχετίζονται με τα επιτευχθέντα μαθησιακά αποτελέσματα για το συγκεκριμένο επαγγελματικό προσόν προσόντων τον οποίο αφορούν, ενώ αντανακλούν την επίτευξη και τη συσσώρευση ενοτήτων/ψηφίδων. Για να καταστεί δυνατή η εφαρμογή κοινής προσέγγισης για τη χρήση των βαθμών ECVET, εφαρμόζεται κατά σύμβαση ρύθμιση σύμφωνα με την οποία χορηγούνται 60 βαθμοί στα μαθησιακά αποτελέσματα που αναμένεται να επιτευχθούν σε ένα έτος τυπικής πλήρους φοίτησης VET.
      Στο ECVET η χορήγηση των βαθμών γίνεται συνήθως σε δύο φάσεις: πρώτα χορηγούνται βαθμοί ECVET στο επαγγελματικό προσόν συνολικά και, στη συνέχεια, στις ενότητες που τον συναπαρτίζουν. Για κάθε συγκεκριμένο επαγγελματικό προσόν , λαμβάνεται ως αναφορά το τυπικό μαθησιακό πλαίσιο και, με βάση την προαναφερθείσα συμβατική ρύθμιση, χορηγείται ο συνολικός αριθμός βαθμών για το εν λόγω επαγγελματικό προσόν. Στη συνέχεια, από τον συνολικό αυτό βαθμό, χορηγούνται βαθμοί ECVET σε κάθε ενότητα/ψηφίδα, σύμφωνα με τη σχετική βαρύτητα που έχει στο πλαίσιο του επαγγελματικού προσόντος.
      Για τα επαγγελματικά προσόντα για τα οποία δεν υπάρχει αναφορά σε τυπικό μαθησιακό δίαυλο , μπορούν να χορηγούνται βαθμοί ECVET μέσω εκτιμήσεως σε σύγκριση με άλλο επαγγελματικό προσόν για τον οποίο υπάρχει τυπικό πλαίσιο αναφοράς. Για τη διαπίστωση της συγκρισιμότητας των επαγγελματικών προσόντων, το αρμόδιο ίδρυμα θα πρέπει να χρησιμοποιεί ως αναφορά το ισοδύναμο επίπεδο EQF (ευρωπαϊκό πλαίσιο επαγγελματικών προσόντων) ή, πιθανώς, το επίπεδο NQF (εθνικό πλαίσιο επαγγελματικών προσόντων) ή την ομοιότητα των μαθησιακών αποτελεσμάτων σε έναν πολύ συναφή επαγγελματικό τομέα.
      Η σχετική βαρύτητα μιας ενότητας μαθησιακών αποτελεσμάτων σε σχέση με το επαγγελματικό προσόν θα πρέπει να προσδιορίζεται σύμφωνα με τα εξής κριτήρια ή τον συνδυασμό τους:

                  —

                  σχετική σημασία των μαθησιακών αποτελεσμάτων που απαρτίζουν την ενότητα/ψηφίδα για τη συμμετοχή στην αγορά εργασίας, για την ανέλιξη σε άλλα επίπεδα επαγγελματικών προσόντων ή για την κοινωνική ένταξη·

                  —

                  πολυπλοκότητα, εμβέλεια και έκταση των μαθησιακών αποτελεσμάτων της ενότητας/ψηφίδας·

                  —

                  προσπάθεια που απαιτείται από τον εκπαιδευόμενο για να αποκτήσει τις γνώσεις, τις δεξιότητες και τις ικανότητες που απαιτούνται για την ενότητα/ψηφίδα.

            Η σχετική βαρύτητα κάθε συγκεκριμένης ενότητας/ψηφίδας κοινής σε περισσότερα του ενός επαγγελματικά προσόντα, όπως εκφράζεται σε βαθμούς ECVET, μπορεί να ποικίλλει μεταξύ των επιμέρους επαγγελματικών προσόντων.
      Η χορήγηση βαθμών ECVET αποτελεί κανονικά τμήμα του σχεδιασμού των επαγγελματικών προσόντων και των ενοτήτων/ψηφίδων. Γίνεται από το αρμόδιο ίδρυμα που είναι υπεύθυνο για τον σχεδιασμό και την τήρηση του επαγγελματικού προσόντος ή που είναι ειδικά εξουσιοδοτημένο για το έργο αυτό. Στις χώρες στις οποίες υπάρχει ήδη εθνικό σύστημα βαθμών, τα οικεία αρμόδια ιδρύματα θεσπίζουν ρυθμίσεις για τη μετατροπή των εθνικών βαθμών πιστωτικών μονάδων σε βαθμούς ECVET.
      Η απόκτηση επαγγελματικού προσόντος ή η επιτυχής ολοκλήρωση ενότητας/ψηφίδας συνεπάγεται τη χορήγηση των σχετικών βαθμών ECVET, ανεξάρτητα από τον χρόνο που απαιτείται στην πράξη για τη διαδικασία αυτή.
      Συνήθως, η μεταφορά ενότητας/ψηφίδας συνεπάγεται τη μεταφορά των αντίστοιχων βαθμών ECVET, με αποτέλεσμα οι εν λόγω βαθμοί να περιλαμβάνονται κατά την αναγνώριση των μεταφερόμενων μαθησιακών αποτελεσμάτων, σύμφωνα με τους εθνικούς ή περιφερειακούς κανόνες. Εμπίπτει στο αρμόδιο ίδρυμα να επανεξετάζει, οσάκις απαιτείται, τους βαθμούς ECVET που πρέπει να λαμβάνονται υπόψη, εφόσον οι κανόνες και οι μεθοδολογίες που προβλέπονται για τον σκοπό αυτό είναι διαφανείς και υποστηρίζονται από αρχές διασφάλισης της ποιότητας.
      Κάθε επαγγελματικό προσόν που αποκτάται με άτυπη ή μη τυπική μάθηση για την οποία μπορεί να προσδιορισθεί τυπικός μαθησιακός δίαυλος αναφοράς, καθώς και οι αντίστοιχες ενότητες/ψηφίδες, φέρουν τον ίδιο αριθμό βαθμών ECVET με το δίαυλο αναφοράς, δεδομένου ότι επιτυγχάνονται τα ίδια μαθησιακά αποτελέσματα.

         (1)  Ίδρυμα «προέλευσης» είναι το ίδρυμα το οποίο επικυρώνει και αναγνωρίζει τα μαθησιακά αποτελέσματα που έχει επιτύχει ο εκπαιδευόμενος. Ίδρυμα «υποδοχής» είναι το ίδρυμα το οποίο παρέχει εκπαίδευση για τα σχετικά μαθησιακά αποτελέσματα και αξιολογεί τα επιτευχθέντα μαθησιακά αποτελέσματα.

         (2)  Το προσωπικό πιστοποιητικό αναλυτικής βαθμολογίας είναι ένα έγγραφο στο οποίο καταγράφονται λεπτομερώς τα αξιολογημένα μαθησιακά αποτελέσματα του εκπαιδευόμενου, οι ενότητες και οι βαθμοί ECVET που του έχουν χορηγηθεί.


Avis juridique important

|

32001H0207

Σύσταση του Συμβουλίου, της 12ης Μαρτίου 2001, για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (1995) (όγδοο ΕΤΑ) για το οικονομικό έτος 1999

Επίσημη Εφημερίδα αριθ. L 073 της 15/03/2001 σ. 0037 - 0037

Σύσταση του Συμβουλίουτης 12ης Μαρτίου 2001για την απαλλαγή της Επιτροπής από την ευθύνη εκτέλεσης των εργασιών του Ευρωπαϊκού Ταμείου Ανάπτυξης (1995) (όγδοο ΕΤΑ) για το οικονομικό έτος 1999(2001/207/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,την τέταρτη σύμβαση ΑΚΕ-ΕΟΚ, που υπογράφηκε στο Λομέ στις 15 Δεκεμβρίου 1989, όπως τροποποιήθηκε με τη συμφωνία που υπογράφηκε στο Μαυρίκιο στις 4 Νοεμβρίου 1995,την απόφαση 91/482/ΕΟΚ του Συμβουλίου, της 25ης Ιουλίου 1991, σχετικά με τη σύνδεση των υπερπόντιων χωρών και εδαφών με την Ευρωπαϊκή Οικονομική Κοινότητα(1), όπως αναθεωρήθηκε ενδιαμέσως από την απόφαση 97/803/ΕΚ(2),την εσωτερική συμφωνία για τη χρηματοδότηση και τη διαχείριση των ενισχύσεων της Κοινότητας(3), που υπεγράφη στις Βρυξέλλες, στις 20 Δεκεμβρίου 1995, και ιδίως το άρθρο 33 παράγραφος 3,τον δημοσιονομικό κανονισμό της 16ης Ιουνίου 1998 για το Όγδοο Ευρωπαϊκό Ταμείο Ανάπτυξης(4), και ιδίως τα άρθρα 69 μέχρι 74,Έχοντας εξετάσει τον λογαριασμό διαχειρίσεως και τον ισολογισμό της λειτουργίας του Ευρωπαϊκού Ταμείου Ανάπτυξης (1995) (όγδοο ΕΤΑ), που εγκρίθηκαν στις 31 Δεκεμβρίου 1999, καθώς και την έκθεση του Ελεγκτικού Συνεδρίου για το οικονομικό έτος 1999, που συνοδεύεται από τις απαντήσεις της Επιτροπής(5),Εκτιμώντας:ότι δυνάμει του άρθρου 33 παράγραφος 3 της εσωτερικής συμφωνίας, η απαλλαγή από την ευθύνη για τη διαχείριση του Ευρωπαϊκού Ταμείου Ανάπτυξης (1995) (όγδοο ΕΤΑ), παρέχεται στην Επιτροπή από το Ευρωπαϊκό Κοινοβούλιο μετά από σύσταση του Συμβουλίου,ότι η εκτέλεση των εργασιών του Ευρωπαϊκού Ταμείου Ανάπτυξης (1995) (όγδοο ΕΤΑ), εκ μέρους της Επιτροπής, κατά το οικονομικό έτος 1999, ήταν στο σύνολό της ικανοποιητική,ΣΥΝΙΣΤΑ στο Ευρωπαϊκό Κοινοβούλιο να απαλλάξει την Επιτροπή από την ευθύνη για την εκτέλεση των εργασιών του Ευρωπαϊκού Ταμείου Ανάπτυξης (1995) (όγδοο ΕΤΑ), για το οικονομικό έτος 1999.Βρυξέλλες, 12 Μαρτίου 2001.Για το ΣυμβούλιοΟ ΠρόεδροςB. Ringholm(1) ΕΕ L 263 της 19.9.1991, σ. 1.(2) ΕΕ L 329 της 29.11.1997, σ. 50.(3) ΕΕ L 156 της 29.5.1998, σ. 108, και διορθωτικό ΕΕ L 173 της 18.6.1998, σ. 54.(4) ΕΕ L 191 της 7.7.1998, σ. 53.(5) ΕΕ C 342 της 1.12.2000, σ. 205.


Σύσταση για γνώµη του Συµßουλίου κατ' εφαρμογή του άρθρου 5 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 για το επικαιροποιημένο πρόγραμμα σταθερότητας της Γαλλίας, 2005-2009


Avis juridique important

|

31987H0390

87/390/ΕΟΚ: Σύσταση της Επιτροπής της 3ης Ιουλίου 1987 προς τη Γαλλική Δημοκρατία όσον αφορά τη διαρρύθμιση του εθνικού μονοπωλίου εμπορικού χαρακτήρα για τα βιομηχανοποιημένα καπνά έναντι των νέων κρατών μελών (Το κείμενο στη γαλλική γλώσσα είναι το μόνο αυθεντικό)

Επίσημη Εφημερίδα αριθ. L 203 της 24/07/1987 σ. 0058 - 0059

***** ΣΥΣΤΑΣΗ ΤΗΣ ΕΠΙΤΡΟΠΗΣ  της 3ης Ιουλίου 1987  προς τη Γαλλική Δημοκρατία όσον αφορά τη διαρρύθμιση του εθνικού μονοπωλίου εμπορικού χαρακτήρα για τα βιομηχανοποιημένα καπνά έναντι των νέων κρατών μελών  (Το κείμενο στη γαλλική γλώσσα είναι το μόνο αυθεντικό)  (87/390/ΕΟΚ)  1. Η γαλλική κυβέρνηση, με επιστολή της 1ης Απριλίου 1986, πληροφόρησε την Επιτροπή ότι διατήρησε, όσον αφορά τα βιομηχανοποιημένα καπνά που υπάγονται στην κλάση 24.02 Α, Β, Γ και Δ του κοινού δασμολογίου, το μονοπώλιο εισαγωγής, κατά την έννοια του άρθρου 37 παράγραφος 1 της συνθήκης ΕΟΚ έναντι των νέων κρατών μελών.  Ο νόμος αριθ. 80/495 της 2ας Ιουλίου 1980 όριζε πράγματι ότι η εθνική εταιρεία βιομηχανικής εκμετάλλευσης των βιομηχανοποιημένων καπνών (SEITA) είναι αρμόδια για τη διεκπεραίωση του έργου που είχε ανατεθεί προηγουμένως στην υπηρεσία βιομηχανικής εκμετάλλευσης των βιομηχανοποιημένων καπνών με το μόνο αριθ. 76/448 της 24ης Μαΐου 1976 όσον αφορά την παρασκευή και λιανική πώληση των βιομηχανοποιημένων καπνών, καθώς και την εισαγωγή και χονδρική διάθεση των βιομηχανοποιημένων καπνών καταγωγής ή προέλευσης τρίτων χωρών.  Σύμφωνα με το άρθρο 2 του νόμου της 24ης Μαΐου 1976, το γαλλικό κράτος διατηρεί το αποκλειστικό δικαίωμα εισαγωγής και χονδρικής διάθεσης των βιομηχανοποιημένων καπνών καταγωγής ή προέλευσης τρίτων χωρών, η διάταξη αυτή δεν μπορεί, εντούτοις, να εφαρμοστεί εφόσον τα προϊόντα αυτά προέρχονται από τα άλλα κράτη μέλη της Κοινότητας.  2. Βάσει του άρθρου 48 παράγραφος 1 πρώτο εδάφιο και του άρθρου 208 παράγραφος 1 πρώτο εδάφιο της πράξης προσχώρησης της Ισπανίας και της Πορτογαλίας, η Ισπανία και η Πορτογαλία υποχρεούνται να διαρρυθμίσουν προοδευτικά από την 1η Ιανουαρίου 1986 τα κρατικά μονοπώλια εμπορικού χαρακτήρα κατά την έννοια του άρθρου 37 παράγραφος 1 της συνθήκης ΕΟΚ, έτσι ώστε να αποκλείεται, το αργότερο μέχρι τις 31 Δεκεμβρίου 1991 για την Ισπανία και τις 31 Δεκεμβρίου 1992 για την Πορτογαλία, οποιαδήποτε διάκριση μεταξύ των υπηκόων των κρατών μελών ως προς τους όρους εφοδιασμού και διάθεσης.  Εξάλλου, το άρθρο 48 παράγραφος 1 δεύτερο εδάφιο και το άρθρο 208 παράγραφος 1 δεύτερο εδάφιο της εν λόγω πράξης, ορίζουν ότι τα άλλα κράτη μέλη αναλαμβάνουν έναντι της Ισπανίας και της Πορτογαλίας υποχρεώσεις ισοδύναμες με εκείνες οι οποίες προβλέπονται γι' αυτά τα δύο κράτη μέλη στο πρώτο εδάφιο.  Βάσει του άρθρου 48 παράγραφος 1 τρίτο εδάφιο και του άρθρου 208 παράγραφος 1 τρίτο εδάφιο της ίδιας πράξης, η Επιτροπή υποχρεούται να απευθύνει στα ενδιαφερόμενα κράτη μέλη της Κοινότητας των Δέκα συστάσεις σχετικά με τον τρόπο και το ρυθμό σύμφωνα με τους οποίους πρέπει να πραγματοποιηθεί η προσαρμογή που προβλέπεται στο εν λόγω άρθρο.  3. Όσον αφορά τα νέα κράτη μέλη, μόνο η Ισπανία διαθέτει, στον τομέα των βιομηχανοποιημένων καπνών, καθεστώς μονοπωλίου εμπορικού χαρακτήρα. Το άρθρο 48 παράγραφος 3 της πράξης προσχώρησης προβλέπει συγκεκριμένους κανόνες για τη διαρρύθμιση του μονοπωλίου αυτού, με το προοδευτικό άνοιγμα από την 1η Ιανουαρίου 1986, ποσοστώσεων εισαγωγής. Το ύψος των ποσοστώσεων για το 1986 καθώς και οι αυξήσεις για τα επόμενα χρόνια αναφέρονται στον κατάλογο του παραρτήματος V.  Όσον αφορά τη Γαλλία, η γαλλική κυβέρνηση δεν έχει λάβει μέχρι σήμερα κανένα μέτρο για την ελεύθερη εισαγωγή των βιομηχανοποιημένων καπνών που προέρχονται από τα νέα κράτη μέλη.  Τα ρεύματα των συναλλαγών των προϊόντων αυτών μεταξύ της Γαλλίας και των νέων κρατών μελών, στη διάρκεια των πέντε τελευταίων ετών πριν από την προσχώρηση, ήταν συσιαστικά ανύπαρκτες, όπως προκύπτει από τις στατιστικές που έδωσε η γαλλική κυβέρνηση στις 18 Ιουλίου 1986.  4. Η Επιτροπή θεωρεί ότι η διαρρύθμιση, που προβλέπεται στα άρθρα 48 και 208 της πράξης προσχώρησης, πρέπει να περιλαμβάνει την προοδευτική κατάργηση των περιορισμών στις εισαγωγές βιομηχανοποιημένων καπνών από την Ισπανία και την Πορτογαλία με το άμεσο άνοιγμα ποσοστώσεων και με την ετήσια αύξησή τους προκειμένου να επιτευχθεί πλήρης διαρρύθμιση μέχρι τις 31 Δεκεμβρίου 1991 για την Ισπανία και τις 31 Δεκεμβρίου 1992 για την Πορτογαλία.  Η Επιτροπή λόγω της παντελούς σχεδόν έλλειψης των βιομηχανοποιημένων καπνών μεταξύ της Γαλλίας και των δύο νέων κρατών μελών κρίνει σκόπιμο, για τον καθορισμό του αρχικού επιπέδου της ποσόστωσης που πρέπει να ανοίξει η Γαλλία για το προϊόν αυτό, να γίνεται κατ' αρχήν αναφορά στο κριτήριο ενός ποσοστού της εθνικής παραγωγής βιομηχανοποιημένων καπνών της χώρας η οποία κατέχει το μονοπώλιο.  Δεδομένου ότι βάσει του άρθρου 48 παράγραφος 1 και του άρθρου 208 παράγραφος 1 της πράξης προσχώρησης, τα κράτη μέλη της Κοινότητας των Δέκα πρέπει να αναλάβουν υποχρεώσεις ισοδύναμες με αυτές που προβλέπονται για την Ισπανία και την Πορτογαλία, η Επιτροπή θεωρεί ότι για τη διαρρύθμιση του γαλλικού μονοπωλίου, είνα σκόπιμο να χρησιμοποιηθούν τα κριτήρια που εφαρμόζονται στην Ισπανία, βάσει του άρθρου 48 παράγραφος 3 της πράξης προσχώρησης και του παραρτήματός της V για την προοδευτική διαρρύθμιση του μονοπωλίου της στον τομέα των βιομηχανοποιημένων καπνών. Συγκεκριμένα το ύψος των ποσοστώσεων βάσης αποφασίστηκε να είναι για την Ισπανία τουλάχιστον ισοδύναμο με ορισμένα ποσοστά (5 ή 6 % ανάλογα με τις περιπτώσεις) της μέσης συνολικής εθνικής παραγωγής της Ισπανίας στη διάρκεια των τριών τελευταίων ετών για τα οποία υπάρχουν στατιστικές.  Επίσης καθορίστηκε ελάχιστο ποσοστό 20 % για την προοδευτική ετήσια αύξηση των ποσοστώσεων στην αρχή κάθε χρόνου, ενώ η ποσόστωση του προηγούμενου χρόνου αυξάνεται συστηματικά κατά 20 %.  5. Λαμβάνοντας υπόψη το γεγονός ότι η παραγωγή βιομηχανοποιημένων καπνών στη Γαλλία είναι ίση με το άθροισμα παραγωγής των δύο νέων κρατών μελών, όπως συμβαίνει με τον πληθυσμό των χωρών αυτών, η Επιτροπή κρίνει ότι η αρχική ποσόστωση που υποχρεούται να ανοίξει η Γαλλία από την 1η Ιανουαρίου 1986 έναντι των νέων κρατών μελών πρέπει να ανέρχεται σε 5,5 % της παραγωγής της.  Η Επιτροπή κρίνει επίσης ότι η ποσόστωση που θα ανοίξει η Γαλλία πρέπει να κατανεμηθεί μεταξύ της Ισπανίας και της Πορτογαλίας ανάλογα με την αντίστοιχη παραγωγή των δύο αυτών χωρών. Σύμφωνα με τις πληροφορίες που διαθέτει η Επιτροπή, η μέση παραγωγή της Ισπανίας και της Πορτογαλίας στη διάρκεια των τριών τελευταίων ετών (1983 έως 1985) ανέρχεται σε 58 και 14 δισεκατομμύρια μονάδων αντίστοιχα.  Η Επιτροπή πιστεύει, ως εκ τούτου, ότι η Γαλλία πρέπει να προβλέψει για την Ισπανία και την Πορτογαλία το 80 % και το 20 % αντίστοιχα της ποσόστωσης που θα ανοίξει.  Για να διευκολυνθεί η διαχείρηση της ποσόστωσης, η Επιτροπή θεωρεί σκόπιμο, παρά το γεγονός ότι η μεταβατική περίοδος για την Πορτογαλία υπερβαίνει κατά ένα χρόνο τη μεταβατική περίοδο που έχει ορισθεί για την Ισπανία, να μην υπάρξει διαφορετική μεταχείριση των δύο νέων κρατών μελών, τουλάχιστον μέχρι το 1991.  6. Για τους λόγους αυτούς και με την επιφύλαξη της θέσης που ενδέχεται να λάβει μεταγενέστερα βάσει των αποτελεσμάτων που θα προκύψουν από την εφαρμογή της παρούσας σύστασης, η Επιτροπή συνιστά στη Γαλλική Δημοκρατία , βάσει του άρθρου 48 παράγραφος 1 τρίτο εδάφιο και του άρθρου 208 παράγραφος 1 τρίτο εδάφιο της πράξης προσχώρησης:  α) να ανοίξει για την εισαγωγή βιομηχανοποιημένων καπνών που υπάγονται στην κλάση 24.02 Α , Β , Γ και Δ του κοινού δασμολογίου προέλευσης Ισπανίας και Πορτογαλίας:  - για κάθε προϊόν και για το υπόλοιπο του 1987, ποσόστωση τουλάχιστον ίση με το 6,6 % της εθνικής παραγωγής του έτους 1985, η οποία κατανέμεται κατά 80 % για την Ισπανία και 20 % για την Πορτογαλία,  - να αυξήση για το 1988 την ποσόστωση του έτους 1987 τουλάχιστον κατά 20 % ,  - να αυξάνει κατά τα επόμενα έτη ποσόστωση του προηγούμενου έτους τουλάχιστον κατά 20 %.  Εξυπακούεται ότι μετά τις 31 Δεκεμβρίου 1991 το αργότερο όσον αφορά την Ισπανία και μετά τις 31 Δεκεμβρίου 1992 το αργότερο όσον αφορά την Πορτογαλία, δεν θα γίνεται πλέον δεκτός κανένας ποσοτικός περιορισμός.  Η διαχείρηση των ποσοστώσεων γίνεται κατά τρόπο διαφανή και αντικειμενικό και χωρίς να δημιουργούνται διακρίσεις. Ποσοστώσεις ανοίγονται για όλους τους εμπορευόμενους χωρίς περιορισμούς και τα προϊόντα που εισάγονται στα πλαίσια των ποσοστώσεων αυτών δεν μπορούν να αποτελέσουν στη Γαλλία αντικείμενο αποκλειστικών δικαιωμάτων εμπορίας, στον τομέα του χονδρικού εμπορίου.  Εννοείται ότι το λιανικό εμπόριο ρυθμίζεται κατά τρόπο αντικειμενικό και χωρίς να δημιουργούνται διακρίσεις·  β) να γνωστοποιήσει σε όλους τους ενδιαφερόμενους , ιδίως με τη δημοσίευση στην Επίσημη Εφημερίδα της Γαλλικής Δημοκρατίας μιας ανακοίνωσης προς τους εισαγωγείς, τις δυνατότητες που τους προσφέρονται, στα πλαίσια των ανωτέρω ποσοστώσεων, να προμηθεύονται βιομηχανοποιημένα καπνά τα οποία υπάγονται στην κλάση 24.02 Α, Β, Γ και Δ του κοινού δασμολογίου, προέλευσης Ισπανίας και Πορτογαλίας.  Βρυξέλλες, 3 Ιουλίου 1987.  Για την Επιτροπή  Peter SUTHERLAND  Μέλος της Επιτροπής


title: Σύσταση του Συμβουλίου, της 12ης Ιουλίου 2011 , σχετικά με το εθνικό πρόγραμμα μεταρρυθμίσεων της Σουηδίας του 2011 και την έκδοση γνώμης του Συμβουλίου σχετικά με το επικαιροποιημένο πρόγραμμα σύγκλισης της Σουηδίας, 2011-2014

text:
               23.7.2011

               EL

               Επίσημη Εφημερίδα της Ευρωπαϊκής Ένωσης

               C 217/9

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2011
   σχετικά με το εθνικό πρόγραμμα μεταρρυθμίσεων της Σουηδίας του 2011 και την έκδοση γνώμης του Συμβουλίου σχετικά με το επικαιροποιημένο πρόγραμμα σύγκλισης της Σουηδίας, 2011-2014
   2011/C 217/03
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1) και ιδίως το άρθρο 9 παράγραφος 3,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Αφού ζήτησε τη γνώμη της Οικονομικής και Δημοσιονομικής Επιτροπής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής για τη δρομολόγηση της στρατηγικής, Ευρώπη 2020, μίας νέας στρατηγικής για την απασχόληση και την ανάπτυξη, η οποία, βασιζόμενη στον μεγαλύτερο συντονισμό των οικονομικών πολιτικών, θα εστιαστεί σε νευραλγικούς τομείς στους οποίους απαιτείται δράση ώστε να ενισχυθούν οι δυνατότητες της Ευρώπης για βιώσιμη ανάπτυξη και ανταγωνιστικότητα.

               (2)

               Στις 13 Ιουλίου 2010, το Συμβούλιο εξέδωσε σύσταση σχετικά με τις γενικές κατευθυντήριες γραμμές για τις οικονομικές πολιτικές των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με κατευθυντήριες γραμμές των πολιτικών απασχόλησης των κρατών μελών (2), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις εθνικές οικονομικές πολιτικές και πολιτικές απασχόλησης.

               (3)

               Στις 12 Ιανουαρίου 2011, η Επιτροπή εξέδωσε την πρώτη Ετήσια Επισκόπηση Ανάπτυξης, η οποία σηματοδοτεί την έναρξη ενός νέου κύκλου οικονομικής διακυβέρνησης στην ΕΕ και του πρώτου Ευρωπαϊκού Εξαμήνου εκ των προτέρων και ολοκληρωμένου συντονισμού πολιτικής, το οποίο εντάσσεται στη στρατηγική Ευρώπη 2020.

               (4)

               Στις 25 Μαρτίου 2011, το Ευρωπαϊκό Συμβούλιο προσυπέγραψε τις προτεραιότητες για τη δημοσιονομική εξυγίανση και τη διαρθρωτική μεταρρύθμιση (σύμφωνα με τα συμπεράσματα του Συμβουλίου της 15ης Φεβρουαρίου και της 7ης Μαρτίου 2011 και σε συνέχεια της Ετήσιας Επισκόπησης Ανάπτυξης που εκπόνησε η Επιτροπή). Τόνισε ότι πρέπει να δοθεί προτεραιότητα στην αποκατάσταση υγιών προϋπολογισμών και στη βιωσιμότητα των δημόσιων οικονομικών, στη μείωση της ανεργίας μέσω μεταρρυθμίσεων της αγοράς εργασίας και στην καταβολή νέων προσπαθειών για την ενίσχυση της οικονομικής ανάπτυξης. Ζήτησε από τα κράτη μέλη να ενσωματώσουν τις προτεραιότητες αυτές σε συγκεκριμένα μέτρα που θα ενταχθούν στα προγράμματα σταθερότητας ή σύγκλισης και στα εθνικά προγράμματα μεταρρυθμίσεων.

               (5)

               Στις 29 Απριλίου 2011, η Σουηδία υπέβαλε την επικαιροποίηση του προγράμματός της σύγκλισης του 2011 που καλύπτει την περίοδο 2011-2014 και το εθνικό της πρόγραμμα μεταρρυθμίσεων του 2011. Τα δύο προγράμματα αξιολογήθηκαν ταυτόχρονα.

               (6)

               Πριν από την οικονομική κρίση του 2008-2009, η σουηδική οικονομία χαρακτηριζόταν από μεγάλη ανάπτυξη για πάνω από μία δεκαετία, που οφειλόταν τόσο στην εγχώρια ζήτηση όσο και στις καθαρές εξαγωγές. Δεδομένου ότι η οικονομία έχει εξαγωγικό προσανατολισμό με μεγάλο χρηματοπιστωτικό τομέα, επηρεάστηκε σημαντικά από την κάμψη της εξωτερικής ζήτησης και το πάγωμα των χρηματοπιστωτικών αγορών το 2008, με αποτέλεσμα τη μείωση του ΑΕΠ κατά 5,1 % το 2009 και την αύξηση του ποσοστού ανεργίας από περίπου 6 % σε πάνω από 9 %. Λόγω της υγιούς αρχικής κατάστασης, χωρίς μεγάλες ανάγκες προσαρμογής στα νοικοκυριά, στον τραπεζικό και στον δημόσιο τομέα καθώς και λόγω της κατάλληλης νομισματικής και δημοσιονομικής πολιτικής, η ύφεση ήταν μάλλον σύντομη και επηρέασε κυρίως τον τομέα μεταποίησης που έχει εξαγωγικό προσανατολισμό. Δεδομένου ότι έχει αποκατασταθεί το παγκόσμιο εμπόριο, η σουηδική οικονομία παρουσίασε πολύ ισχυρή και ευρεία ανάκαμψη, με αύξηση του πραγματικού ΑΕΠ κατά 5,7 % το 2010. Λόγω των συνδυασμένων επιπτώσεων των αυτόματων σταθεροποιητών και των μέτρων που ελήφθησαν κατά διακριτική ευχέρεια, το δημοσιονομικό αποτέλεσμα επιδεινώθηκε, παρουσιάζοντας πλεόνασμα 3,7 % του ΑΕΠ το 2007 και έλλειμμα 0,9 % το 2009, πριν επιτευχθεί ισορροπία το 2010.

               (7)

               Βάσει της αξιολόγησης του επικαιροποιημένου προγράμματος σύγκλισης σύμφωνα με τον κανονισμό (ΕΚ) αριθ. 1466/97, το Συμβούλιο είναι της γνώμης ότι το μακροοικονομικό σενάριο στο οποίο στηρίζονται οι δημοσιονομικές προβλέψεις είναι εφικτό, εκτός από το έτος 2012 για το οποίο φαίνεται αισιόδοξο σε σχέση με τις εαρινές προβλέψεις των υπηρεσιών της Επιτροπής. Η δημοσιονομική στρατηγική, όπως τονίζεται στο επικαιροποιημένο πρόγραμμα σύγκλισης, είναι η ενδεδειγμένη, διότι μπορεί να συμβάλλει στην επίτευξη του μεσοπρόθεσμου δημοσιονομικού στόχου (ΜΔΣ) της Σουηδίας για πλεόνασμα ίσο προς 1 % του ΑΕΠ καθ’ όλη τη διάρκεια του οικονομικού κύκλου. Αυτό μπορεί να παράσχει κάποιο περιθώριο για την αποφυγή της υπέρβασης της τιμής αναφοράς του 3 % του ΑΕΠ σε τυχόν μελλοντική οικονομική κάμψη. Το πρόγραμμα προβλέπει ότι το πλεόνασμα γενικής κυβέρνησης θα αυξηθεί από 0,6 % του ΑΕΠ το 2011 σε 3,7 % του ΑΕΠ το 2014, τελευταίο έτος του προγράμματος. Η βελτίωση αυτή μπορεί να προκύψει από την υποθετική ισχυρή οικονομική ανάπτυξη, εφόσον το πρόγραμμα δεν προβλέπει προσπάθειες εξυγίανσης για τα έτη αυτά. Οι κίνδυνοι όσον αφορά τους δημοσιονομικούς στόχους εξισορροπούνται σε μεγάλο βαθμό. Δεδομένου ότι οι προβλέψεις για τα έσοδα που αναφέρονται στο πρόγραμμα είναι κάπως συντηρητικές για το 2011, τα δημοσιονομικά αποτελέσματα μπορεί να αποδειχθούν ελαφρώς καλύτερα για το έτος αυτό, ενώ ορισμένοι κίνδυνοι για τις δημοσιονομικές προβλέψεις από το 2012 και μετά συνδέονται με τις ευνοϊκές μακροοικονομικές παραδοχές. Δεδομένου ότι η κυβέρνηση ανέφερε ότι επιπλέον επεκτατικά δημοσιονομικά μέτρα που προβλέπονται στο νόμο του προϋπολογισμού του 2011 (περιλαμβανομένου του πέμπτου σταδίου του φορολογικού κινήτρου εργασίας για τους μισθωτούς και του καθορισμού υψηλότερου αφορολόγητου ορίου, χαμηλότερου συντελεστή ΦΠΑ στις υπηρεσίες εστιατορίων και μείωσης των φόρων στις συντάξεις) μπορεί να εφαρμοστούν από το 2012, εφόσον το επιτρέπουν τα δημοσιονομικά περιθώρια, υπάρχει κίνδυνος κυκλικής δημοσιονομικής πολιτικής. Λαμβανομένων υπόψη επίσης των δημογραφικών προοπτικών, είναι επομένως σημαντικό η δημοσιονομική πολιτική να κρατηθεί σε τροχιά που να διασφαλίζει ότι τηρείται ο ΜΔΣ. Σύμφωνα με την πιο πρόσφατη εκτίμηση της Επιτροπής, οι κίνδυνοι σχετικά με τη μακροπρόθεσμη βιωσιμότητα των δημόσιων οικονομικών φαίνονται ότι είναι χαμηλοί.

               (8)

               Η παρούσα κατάσταση στις αγορές ακινήτων και ενυπόθηκων δανείων αποτελεί πηγή ενδεχόμενης αποσταθεροποίησης. Μετά από σύντομη και ελαφρά διόρθωση κατά την κορύφωση της χρηματοπιστωτικής κρίσης, οι τιμές των ακινήτων στη Σουηδία – σε αντίθεση με άλλες χώρες – συνέχισαν την ισχυρή ανοδική τάση που παρατηρήθηκε από δεύτερο ήμισυ της δεκαετίας του ’90 και τώρα βρίσκονται σε πρωτοφανές υψηλό επίπεδο. Η μεγάλη αύξηση στις τιμές των ακινήτων συνοδεύτηκε από την αύξηση του χρέους των νοικοκυριών που αντιπροσώπευε περίπου το 170 % του διαθέσιμου εισοδήματος στα μέσα του 2010, ιστορικά υψηλό επίπεδο. Επιπλέον, υπάρχει ένας σημαντικός αριθμός ενυπόθηκων χρεών με μεταβλητά επιτόκια και μικρή απόσβεση. Αυτό καθιστά τα σουηδικά νοικοκυριά ιδιαίτερα ευάλωτα στις αυξήσεις των επιτοκίων ή στα προβλήματα απασχόλησης. Η αισθητή διόρθωση στην αγορά ακινήτων μπορεί να έχει αρνητικές επιπτώσεις στην μακροοικονομική σταθερότητα, ενθαρρύνοντας τα νοικοκυριά να περιορίσουν την κατανάλωση ώστε να ισοσκελίσουν τους προϋπολογισμούς τους και αυξάνοντας το κόστος χρηματοδότησης για τις σουηδικές τράπεζες.

               (9)

               Όσον αφορά τη σουηδική αγορά εργασίας, οι νέοι και οι μη υπήκοοι της ΕΕ βρίσκονται σε σχετικά μειονεκτική θέση σε σύγκριση με τον μέσο όρο της ΕΕ. Η περαιτέρω βελτίωση της θέσης τους στην αγορά εργασίας είναι σημαντική για την αύξηση του συνολικού ποσοστού απασχόλησης και της προσφοράς εργασίας μακροπρόθεσμα προκειμένου να αντιμετωπιστεί η δημογραφική πρόκληση της γήρανσης του πληθυσμού. Η σουηδική κυβέρνηση εφαρμόζει, επί του παρόντος, ορισμένες μεταρρυθμίσεις για τη βελτίωση της κατάστασης εργασίας και των δύο ομάδων όπως η αύξηση των πόρων για την καθοδήγηση, τις περιόδους άσκησης σε επιχειρήσεις, την επαγγελματική κατάρτιση ενηλίκων, την καθοδήγηση για εκπαίδευση στο πλαίσιο μαθητείας, συγκεκριμένες μισθολογικές επιδοτήσεις, μαθήματα σουηδικής γλώσσας. Από τις τελευταίες στατιστικές προκύπτει, σαφώς, ότι η σουηδική αγορά εργασίας βελτιώνεται γενικά, με εξαίρεση τις γυναίκες που έχουν γεννηθεί στο εξωτερικό.

               (10)

               H Επιτροπή αξιολόγησε το πρόγραμμα σύγκλισης και το εθνικό πρόγραμμα μεταρρυθμίσεων. Έλαβε υπόψη όχι μόνον τη σημασία τους για βιώσιμη δημοσιονομική και κοινωνικοοικονομική πολιτική στη Σουηδία αλλά και την τήρηση των ενωσιακών κανόνων και κατευθύνσεων, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, με την παροχή εισροών σε επίπεδο ΕΕ σε μελλοντικές εθνικές αποφάσεις. Θεωρεί ότι με τα προγράμματα αντιμετωπίζονται επαρκώς οι βασικές προκλήσεις της Σουηδίας. Ωστόσο, ενώ η φορολογική στρατηγική της κυβέρνησης για τη συνέχιση της εκπλήρωσης του ΜΔΣ είναι η ενδεδειγμένη, θα πρέπει να δοθεί προσοχή από το 2012 και μετά ώστε να αποφευχθεί μία υπερβολικά χαλαρή φορολογική πολιτική σε περίοδο ανάπτυξης. Θα πρέπει να αξιολογηθούν οι κίνδυνοι μακροοικονομικών ανισορροπιών, κυρίως εκείνοι που συνδέονται από την αύξηση των τιμών των ακινήτων και του χρέους των νοικοκυριών. Επιπλέον, η συμμετοχή στην αγορά εργασίας των ευάλωτων ομάδων πρέπει να παρακολουθείται και να βελτιώνεται, κυρίως για τους νέους και τις γυναίκες που έχουν γεννηθεί στο εξωτερικό.

               (11)

               Βάσει της αξιολόγησης αυτής, το Συμβούλιο εξέτασε την επικαιροποίηση για το 2011 του προγράμματος σύγκλισης της Σουηδίας και η γνώμη του (3) περιλαμβάνεται ιδίως στη σύσταση (1) κατωτέρω. Λαμβάνοντας υπόψη τα συμπεράσματα του Ευρωπαϊκού Συμβουλίου της 25ης Μαρτίου 2011, το Συμβούλιο εξέτασε το εθνικό πρόγραμμα μεταρρυθμίσεων της Σουηδίας,

         ΣΥΝΙΣΤΑ η Σουηδία να αναλάβει δράση κατά την περίοδο 2011-2012 για:

               1.

               Να διατηρηθεί η φορολογική πολιτική που εξασφαλίζει τη διαρκή επίτευξη του μεσοπρόθεσμου δημοσιονομικού στόχου.

               2.

               Να ληφθούν προληπτικά μέτρα για την αντιμετώπιση των μακροοικονομικών κινδύνων που συνδέονται με τις τιμές των ακινήτων και του χρέους των νοικοκυριών. Θα μπορούσε να εξετασθεί ένας μεγάλος αριθμός μέτρων, όπως η επανεξέταση του συστήματος ενυπόθηκων δανείων, συμπεριλαμβανομένων των απαιτήσεων κεφαλαίων των τραπεζών, η ρύθμιση των μισθώσεων, η φορολόγηση της ακίνητης περιουσίας και οι οικοδομικές άδειες.

               3.

               Την παρακολούθηση και τη βελτίωση της συμμετοχής των νέων και άλλων ευάλωτων ομάδων στην αγορά εργασίας.

      Βρυξέλλες, 12 Ιουλίου 2011.

            Για το Συμβούλιο

            Ο Πρόεδρος

         J. VINCENT-ROSTOWSKI

      (1)  ΕΕ L 209 της 2.8.1997, σ.1.

      (2)  Διατηρούνται για το 2011 με την απόφαση 2011/308/ΕΕ του Συμβουλίου, της 19ης Μαΐου 2011, για τις κατευθυντήριες γραμμές των πολιτικών απασχόλησης των κρατών μελών (ΕΕ L 138, 26.5.2011, σ. 56).

      (3)  Προβλέπεται στο άρθρο 9 παράγραφος 3 του κανονισμού (ΕΚ) αριθ. 1466/97.